Kannada-LLM-Labs/Wikipedia-Kn huggingface dataset:
ರಿಚರ್ಡ್ ಷೆನಿವೆ ಟ್ರೆಂಚ್

ರಿಚರ್ಡ್ ಷೆನಿವೆ ಟ್ರೆಂಚ್ (1807-83) : ಐರಿಷ್ ಕವಿ, ತತ್ತ್ವಶಾಸ್ತ್ರ ಲೇಖಕ.

ಬದುಕು 
ಹುಟ್ಟಿದ್ದು ಡಬ್ಲಿನ್‍ನಲ್ಲಿ. ಕೇಂಬ್ರಿಜ್‍ನಲ್ಲಿ ಶಿಕ್ಷಣ ಪಡೆದು ಈತ ಸ್ಪೇನಿಗೆ ತೆರಳಿ ಅಲ್ಲಿನ ಸ್ವಾತಂತ್ರ್ಯ ಹೋರಾಟದಲ್ಲಿ ಭಾಗವಹಿಸಿದ. ಕೆಲವು ಕಾಲ ವಿಂಚೆಸ್ಟರ್‍ನಲ್ಲಿ ಬಿಷಪ್ಪನಾಗಿದ್ದು, 1847ರಲ್ಲಿ ಲಂಡನಿನ ಕಿಂಗ್ಸ್ ಕಾಲೇಜಿನಲ್ಲಿ ದೇವಶಾಸ್ತ್ರದ ಪ್ರಾಧ್ಯಾಪಕನಾದ. 1856ರಲ್ಲಿ ವೆಸ್ಟ್‍ಮಿನ್‍ಸ್ಟರ್‍ನಲ್ಲಿ ಡೀನ್ ಆಗಿ ಕೆಲಸಮಾಡಿ 1864ರಲ್ಲಿ ಡಬ್ಲಿನ್ನಿನಲ್ಲಿ ಆರ್ಚ್‍ಬಿಷಪ್ ಹುದ್ದೆಗೇರಿ 20 ವರ್ಷಗಳ ಕಾಲ ಆ ಪದವಿಯಲ್ಲಿದ್ದ.

ಬರಹ 
ಈತ ರಚಿಸಿದ ಹಲವು ಕವನಗಳಲ್ಲಿ ಹೆಚ್ಚಿನ ಪ್ರತಿಭೆಯಿಲ್ಲದಿದ್ದರೂ ನವುರಾದ ಸಂವೇದನೆ, ಕಾವ್ಯದ ಹೊಳಪುಗಳಿವೆ. ಈತನ ತಾತ್ವಿಕ ಲೇಖನಗಳು ನಿಷ್ಠೆ ಹಾಗೂ ಪ್ರಾಮಾಣಿಕತೆಯಿಂದ ಕೂಡಿವೆ. ಈತನ ಬರೆಹಗಳಲ್ಲಿ ಯಾವೊಂದು ಸ್ವಂತಿಕೆಯಾಗಲಿ, ಗಾಢ ಒಳನೋಟವಾಗಲಿ ಇಲ್ಲವೆನ್ನುತ್ತಾರೆ. ನೋಟ್ಸ್ ಆನ್ ದಿ ಮಿರಕಲ್ಸ್ (1846), ಸೇಕ್ರಡ್ ಲ್ಯಾಟಿನ್ ಪೊಯೆಟ್ರಿ (1849), ದಿ ಸ್ಟಡಿ ಆಫ್ ವಡ್ರ್ಸ್ (1851), ಇಂಗ್ಲಿಷ್ ಪಾಸ್ಟ್ ಅಂಡ್ ಪ್ರೆಸೆಂಟ್ (1855), ಎಸ್ಸೆ ಆನ್ ದಿ ಲೈಫ್ ಅಂಡ್ ಜೀನಿಯಸ್ ಆಫ್ ಕಾಲ್ಡೆರಾನ್ (1856)-ಇವು ಈತನ ಜನಪ್ರಿಯ ಗ್ರಂಥಗಳಲ್ಲಿ ಗಮನಿಸಬಹುದಾದವು.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕವಿಗಳು
ಎಡ್ವರ್ಡ್ ಜಾನ್ ಟ್ರೆಲಾನಿ

ಎಡ್ವರ್ಡ್ ಜಾನ್ ಟ್ರೆಲಾನಿ (1792-1881). ಸಾಹಸಿ ಮತ್ತು ಜೀವನಚರಿತ್ರೆಕಾರ. ಷೆಲೀ ಹಾಗೂ ಬೈರನ್ ಕವಿಗಳ ಸ್ನೇಹಿತನೆಂದು ಪ್ರಸಿದ್ಧನಾದವ.

ಬದುಕು 
ಲಂಡನ್ನಿನಲ್ಲಿ ಹುಟ್ಟಿದ ಈತ ಚಿಕ್ಕಂದಿನಿಂದಲೂ ಸಾಹಸಪ್ರವೃತ್ತಿಯವ. ತಡೆಬಡೆಯಿಲ್ಲದೆ ಸುಳ್ಳು ಹೇಳಿ ನಿಭಾಯಿಸಿಕೊಳ್ಳುವ ವಾಚಾಳಿತನವೇ ಈತನ ಮುಖ್ಯ ಬಂಡವಾಳ. ತನ್ನ 15ನೆಯ ವಯಸ್ಸಿನಲ್ಲಿ ನೌಕಾದಳಕ್ಕೆ ಸೇರಿ ಮುಂದೆ ಒಳ್ಳೆಯ ನಾವಿಕನೆಂದು ಹೆಸರು ಪಡೆದ. ಭಾರತಕ್ಕೆ ಹೊರಟ ಈತನ ನೌಕಾಪಡೆ ಮುಂಬಯಿಗೆ ಬಂದು ತಲುಪಿದ ಅನಂತರ ಈತ ತಲೆತಪ್ಪಿಸಿಕೊಂಡು ಭಾರತದಲ್ಲಿ ಕೆಲವು ವರ್ಷ ಕಳೆದ. ಸಾಹಸೀ ಜೀವನದಲ್ಲಿ ಹಲವಾರು ರಾಜ್ಯಗಳ ಸೈನ್ಯಗಳ ತರಬೇತಿ ಮಾಡಿದ್ದಾಗಿಯೂ ಅನೇಕ ರಾಜಮಹಾರಾಜರ ಗೌರವಯುತ ಸೇವೆಯಲ್ಲಿದ್ದು ಮೆಚ್ಚುಗೆ ಪಡೆದುದಾಗಿಯೂ ತನ್ನ ಆತ್ಮಕತೆಯಲ್ಲಿ ಹೇಳಿಕೊಂಡಿದ್ದಾನೆ. ಆದರೆ ಅದೆಲ್ಲ ಬಡಾಯಿಯೆಂದು ಹಲವರ ಟೀಕೆ. 
1813ರಲ್ಲಿ ಇಂಗ್ಲೆಂಡಿಗೆ ಹಿಂತಿರುಗಿ ಅಲ್ಲಿ ಐಷಾರಾಮದ ಜೀವನ ನಡೆಸಿದ. 1822ರ ಜನವರಿ ತಿಂಗಳಲ್ಲಿ ಇಟಲಿಯ ಪೀಸಾ ನಗರದಲ್ಲಿ ಷೆಲೀ ಮತ್ತು ಬೈರನ್ನರ ಸ್ನೇಹ ಸಂಪಾದಿಸಿದ. ಷೆಲಿಯ ವಿಷಯಕ್ಕಂತೂ ತುಂಬುಸ್ನೇಹ ಈತನದು. ಷೆಲಿ ಮತ್ತು ಆತನ ಸ್ನೇಹಿತ ವಿಲಿಯಮ್ಸ್ ಸಮುದ್ರದಲ್ಲಿ ಬಿರುಗಾಳಿಯಲ್ಲಿ ಸಿಕ್ಕಿ ಮುಳುಗಿದಾಗ, ಅವರ ದೇಹಗಳನ್ನು ಹುಡುಕಿಸಲು ಮುಂದಾಳಾಗಿ ಬಂದವರಲ್ಲಿ ಈತನೇ ಮೊದಲಿಗ. ಅನಂತರ ಷೆಲಿಯ ದೇಹವನ್ನು ಬೆಂಕಿಗೊಡ್ಡಿದಾಗ, ಅವನ ಹೃದಯ ಸುಡದಂತೆ ಬೆಂಕಿಯ ಮಧ್ಯದಿಂದ ಅದನ್ನು ಹೊರಕ್ಕೆ ಕಸಿದು ತಂದ ಸಾಹಸಿ ಈತ. ಷೆಲಿಯ ಹೆಂಡತಿ ಇಂಗ್ಲೆಂಡಿಗೆ ಹಿಂತಿರುಗಲು ಹಣವನ್ನೊದಗಿಸಿದುದಲ್ಲದೆ ಷೆಲಿಯ ಗೋರಿಯ ಮೇಲೆ ಷೇಕ್ಸ್‍ಪಿಯರನ ಟೆಂಪೆಸ್ಟ್ ನಾಟಕದ ಸಾಲೊಂದನ್ನು ಬರೆಸಲೂ ಕಾರಣನಾದ. 1823ರಲ್ಲಿ ಟ್ರೆಲಾನಿ ಬೈರನ್ನನೊಂದಿಗೆ ಗ್ರೀಸಿಗೆ ಹೋಗಿ, ಅಲ್ಲಿನ ಸ್ವಾತಂತ್ರ್ಯ ಸಂಗ್ರಾಮದಲ್ಲಿ ಪಾಲುಗೊಂಡ. ಆದರೆ ಬೈರನ್ನನ ಚಂಚಲಬುದ್ಧಿಗೆ ಬೇಸರಗೊಂಡು ಆತನನ್ನು ಬಿಟ್ಟು ಕ್ರಾಂತಿಕಾರೀ ನಾಯಕ ಓಡಿಸ್ಯೂಸ್ ಜತೆ ಸೇರಿ ಒಳಗುದಿ ಯುದ್ಧದಲ್ಲಿ ಗೆರಿಲ್ಲಾ ತಂತ್ರದ ಸಂಗ್ರಾಮದಲ್ಲಿ ಭಾಗವಹಿಸಿ ಕೀರ್ತಿಶಾಲಿಯಾದ. ನಂತರ ಓಡಿಸ್ಯೂಸನ ಸೋದರಿ ಟೆರ್ಸಿಟ್ಸಾಳನ್ನು ಮದುವೆಯಾಗಿ ಇಂಗ್ಲೆಂಡಿಗೆ ಹಿಂತಿರುಗಿದ. ಷೆಲಿಗೆ ನೆರವಾದವನೆಂದೂ ಸಾಹಸಿಯೆಂದೂ ಲಂಡನ್ನಿನಲ್ಲಿ ಕೀರ್ತಿವಂತನಾದ. 
1881ರ ಆಗಸ್ಟ್ 13ರಂದು ವೊರ್ತಿಂಗ್ ಬಳಿಯ ಹಳ್ಳಿಯಲ್ಲಿ ತೀರಿಕೊಂಡ

ಪುಸ್ತಕಗಳು  
ಷೆಲಿಯ ಜೀವನಚರಿತ್ರೆಯನ್ನು ಬರೆಯಲು ನಡೆಸಿದ ಪ್ರಯತ್ನ, ಈತ ಸುಳ್ಳುಗಾರನೆಂಬ ಅಪವಾದದ ಕಾರಣ ವಿಫಲವಾಯಿತು. ಆದರೂ 1835ರಲ್ಲಿ ತನ್ನ ಆತ್ಮಕಥೆಯಾದ ಅಡ್ವೆಂಚರ್ಸ್ ಆಫ್ ದಿ ಯಂಗರ್ ಸನ್-ಬರೆದ. 1858ರಲ್ಲಿ ಷೆಲೀ ಹಾಗೂ ಬೈರನ್ನರ ನೆನಪುಗಳು ಎಂಬ ಪುಸ್ತಕ ಹೊರತಂದ. ಇದೇ ಪುಸ್ತಕವನ್ನು 1878ರಲ್ಲಿ ಷೆಲೀ, ಬೈರನ್ ಹಾಗೂ ಲೇಖಕ ಇವರ ದಾಖಲೆಗಳು ಎಂಬ ಹೆಸರಿನಲ್ಲಿ ಪ್ರಕಟಿಸಿದ. ತನ್ನ ಬಗ್ಗೆ ವಿಪರೀತ ಅಹಂಕಾರದ ಪ್ರಶಂಸೆ, ಬೈರನ್ನನ ಬಗ್ಗೆ ಬಹುಮಟ್ಟಿಗೆ ಸುಳ್ಳು ನೆನಪುಗಳುಳ್ಳ ಈ ಪುಸ್ತಕದ ಹಿರಿಮೆಯೆಂದರೆ ಷೆಲಿಯ ಬಗ್ಗೆ ಇರುವ ಸತ್ಯವೂ ಸತ್ತ್ವಪೂರ್ಣವೂ ಆದ ಚಿತ್ರಣ. ಷೆಲಿಯ ಬಗ್ಗೆ ನಿಜವಾದ ಸ್ನೇಹ, ಅಭಿಮಾನಗಳು ಈತನಿಗಿತ್ತೆಂದು ಎಲ್ಲರೂ ಒಪ್ಪುತ್ತಾರೆ. ಟ್ರೆಲಾನಿಯ ಪ್ರಾಮುಖ್ಯ ಅವನು ಸಾಹಸೀ ನಾವಿಕನೆಂಬುದಕ್ಕಿಂತ ಹೆಚ್ಚಾಗಿ ಷೆಲಿಯ ಸ್ನೇಹಿತ ಹಾಗೂ ಷೆಲಿಯ ಕೊನೆಯ ದಿನಗಳ ಪೂರ್ಣ ದಾಖಲೆಯನ್ನು ಒದಗಿಸುವುದರಲ್ಲಿ ನೆರವಾದವ ಎಂಬುದರಲ್ಲಿದೆ.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ರಿಚರ್ಡ್ ಟ್ರೆವೆತಿಕ್

ರಿಚರ್ಡ್ ಟ್ರೆವೆತಿಕ್ (1771-1883). ಆಂಗ್ಲ ಎಂಜಿನಿಯರ್.

ಬದುಕು ಮತ್ತು ಸಾಧನೆ 
ಕಾರ್ನ್‍ವಾಲಿನ ಇಲ್ಲೋಗನ್‍ನಲ್ಲಿ ಜನನ (13-4-1771). ಅಧಿಕ ಸಂಮರ್ದದ ಉಗಿಯಂತ್ರವನ್ನು ಪ್ರಥಮವಾಗಿ ರಚಿಸಿ (1800) ಪ್ರಸಿದ್ಧನಾದ. ನಯವಾದ ಕಬ್ಬಿಣದ ಕಂಬಿಯ ಮೇಲೆ ಚಲಿಸುವ, ಹೊರಚಾಚಿರುವ ಅಂಚುಳ್ಳ ಚಕ್ರ ಸಾಕಷ್ಟು ಘರ್ಷಣೆಯನ್ನು ಮತ್ತು ಚಾಲನ ಸಾಮಥ್ರ್ಯವನ್ನು ಪಡೆದಿರುವುದೆಂದು ಈತ ಪ್ರಾಯೋಗಿಕವಾಗಿ ತೋರಿಸಿಕೊಟ್ಟ. ಇವನು ತಯಾರಿಸಿದ ಉಗಿಚಾಲಿತ ರೈಲ್ವೇ ಎಂಜಿನ್ನು 1804ನೆಯ ಫೆಬ್ರುವರಿ ತಿಂಗಳಿನಲ್ಲಿ 70 ಮಂದಿ ಪ್ರಯಾಣಿಕರು ಮತ್ತು 10 ಟನ್ ಕಬ್ಬಿಣವಿದ್ದ 5 ರೈಲ್ವೇ ಬಂಡಿಗಳನ್ನು ಗಂಟೆಗೆ 5 ಮೈಲು ವೇಗದಲ್ಲಿ   ಮೈಲು ದೂರಕ್ಕೆ ಒಯ್ದಿತು. ಅಂದಮಾತ್ರಕ್ಕೆ ಟ್ರೆವೆತಿಕ್‍ನ ಅನ್ವೇಷಣೆಗಳಲ್ಲೆಲ್ಲ ಮುಖ್ಯವಾಗಿರುವುದು ಈ ನಿರ್ಮಾಣ ಅಲ್ಲ, ಬದಲು, ಅವನು ತಯಾರಿಸಿದ ರಸ್ತೆ ಎಂಜಿನ್. ಇಂಥ ಒಂದು ಎಂಜಿನ್ 1801ರಲ್ಲಿ ಪ್ರಥಮವಾಗಿ ಪ್ರಯಾಣಿಕರನ್ನು ಒಯ್ದಿತು. ಉಗಿಯನ್ನು ಸಾಗಾಣಿಕೆ, ಕೃಷಿ ಮತ್ತು ಗಣಿಕಾರ್ಯಗಳಿಗೆ ಬಳಸುವ ವಿಧಾನಗಳನ್ನು ಕುರಿತೂ ಅವನು ಬಹಳಷ್ಟು ಪ್ರಯೋಗಗಳನ್ನು ನಡೆಸಿದ. ಆದರೆ ಈ ಪ್ರಯೋಗಗಳಲ್ಲಿ ಅವನು ಹೆಚ್ಚು ಕೃತಕೃತ್ಯನಾಗಲಿಲ್ಲ. ಡಾರ್ಟ್‍ಫೋರ್ಡ್‍ನಲ್ಲಿ ಕೊನೆಯುಸಿರೆಳೆದ (22-4-1883).

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಟ್ರೇಜನ್

ಟ್ರೇಜನ್ 53-117. ಲ್ಯಾಟಿನ್ ಹೆಸರು ಮಾರ್ಕಸ್ ಅಲ್ಪಿಯಸ್ ಟ್ರಜೇನಸ್. 98ರಿಂದ 117ರ ವರೆಗೆ ಆಳಿದ ರೋಮನ್ ಚಕ್ರವರ್ತಿ. ರೋಮನ್ ಸಾಮ್ರಾಜ್ಯದ ಇತಿಹಾಸದಲ್ಲಿ ಐವರು ಒಳ್ಳೆಯ ಚಕ್ರವರ್ತಿಗಳು ಎಂದು ಪ್ರಸಿದ್ಧರಾದವರಲ್ಲಿ ಟ್ರೇಜನ್ ಎರಡನೆಯವನು

ಬದುಕು ಮತ್ತು ಸಾಧನೆ 
ಸ್ಪೇನಿನ ಸೆವಿಲ್ ಎಂಬಲ್ಲಿ 53ರಲ್ಲಿ ಹುಟ್ಟಿದ. ಈತ ಬಹುಶಃ ಇಟಾಲಿಯನ್ ಮೂಲದ ಸ್ಪ್ಯಾನಿಷ್ ಕುಟುಂಬದವನು. ಇವನ ತಂದೆ ಚಕ್ರವರ್ತಿ ವೆಸ್ಪಸಿಯನ್‍ನ ಬಳಿ ಉನ್ನತ ಹುದ್ದೆಯಲ್ಲಿದ್ದ ಶ್ರೀಮಂತ. ಟ್ರೇಜನ್ ಹತ್ತು ವರ್ಷ ಸೇನಾ ಟ್ರಿಬ್ಯೂನ್ ಆಗಿ ಸೇವೆ ಸಲ್ಲಿಸಿದ. ಈ ಸಮಯದಲ್ಲಿ ಸ್ವಲ್ಪಕಾಲ ತಂದೆಯ ನಾಯಕತ್ವದಲ್ಲಿ ಸಿರಿಯ ಯುದ್ಧರಂಗದಲ್ಲೂ ಇದ್ದ. ಆಂಟೋನಿಯಸ್ ಸ್ಯಾಟರ್ನೈನಸನ ವಿರುದ್ಧ ತೋರಿಸಿದ ಸಾಹಸಕ್ಕಾಗಿ (81/89) ರೋಮನ್ ಚಕ್ರವರ್ತಿ (81-96) ಇವನಿಗೆ ಕಾನ್ಸಲ್ ಪದವಿ ನೀಡಿದ. ಆದರೆ ಮತ್ತೆ ಇವನನ್ನು ಆ ಚಕ್ರವರ್ತಿ ನೇಮಿಸಿಕೊಂಡಂತೆ ಕಾಣುವುದಿಲ್ಲ. ಮಾರ್ಕಸ್‍ಕೋರ್ಸಿಯಸ್ ನರ್ವನು ಚಕ್ರವರ್ತಿಯಾದಾಗ ಇವನನ್ನು ಉತ್ತರ ಜರ್ಮನಿಯ ರಾಜ್ಯಪಾಲನಾಗಿ ನೇಮಿಸಲಾಯಿತು. ನರ್ವ ಸೈನಿಕ ಬಂಡಾಯಗಳನ್ನು ಎದುರಿಸಬೇಕಾಗಿ ಬಂದಾಗ ಟ್ರೇಜನನನ್ನು ತನ್ನ ಉತ್ತರಾಧಿಕಾರಿಯೆಂದು ಘೋಷಿಸಿದ. ಸೇನಾನಾಯಕನಾಗಿ ನೇಮಕವಾದ ಟ್ರೇಜನ್ ಆಂತರಿಕ ಗಲಭೆಗಳನ್ನು ಅಡಗಿಸಿದನಲ್ಲದೆ ರೋಮನ್ ಚಕ್ರಾಧಿಪತ್ಯದ ವಿವಿಧ ಭಾಗಗಳಿಗೆ ಭೇಟಿ ಕೊಟ್ಟು ಗಡಿನಾಡನ್ನು ಭದ್ರಪಡಿಸಿದ. 98ರಲ್ಲಿ ಚಕ್ರವರ್ತಿ ನರ್ವ ಸತ್ತಾಗ ಟ್ರೇಜನ್ ರೋಮಿಗೆ ಹಿಂದಿರುಗಿ ರೋಮನ್ ಸೆನೇಟಿನ ಬೆಂಬಲದೊಂದಿಗೆ ಚಕ್ರವರ್ತಿಯಾದ. ಟ್ರೇಜನನ ಆಳ್ವಿಕೆಯಲ್ಲಿ (98-117) ರೋಮನ್ ಸೆನೇಟಿಗೂ ಚಕ್ರವರ್ತಿಗೂ ಮಧುರಬಾಂಧವ್ಯ ಏರ್ಪಟ್ಟಿತ್ತು. ಇವನು ಆಪ್ಟಿಮಸ್ (ಉತ್ತಮ ವ್ಯಕ್ತಿ) ಎಂಬ ಬಿರುದಿಗೆ ಪಾತ್ರನಾಗಿದ್ದ.

ಉತ್ತಮ ಆಡಳಿತಗಾರನಾದ ಚಕ್ರವರ್ತಿ ಟ್ರೇಜನ್ ತನ್ನ ಆಳ್ವಿಕೆಯಲ್ಲಿ ಇಟಲಿಯ ಸರ್ವತೋಮುಖ ಪ್ರಗತಿಗಾಗಿ ಶ್ರಮಿಸಿದ. ಇವನು ಅದಕ್ಕಾಗಿ ನಾನಾ ಕಾರ್ಯಕ್ರಮಗಳನ್ನು ಕೈಗೊಂಡ, ವ್ಯವಸಾಯವನ್ನು ಅಭಿವೃದ್ಧಿಗೊಳಿಸಲು ಪ್ರೋತ್ಸಾಹ ನೀಡಿದ. ಉತ್ತಮ ಮತ್ತು ದಕ್ಷ ಸ್ಥಳೀಯ ಆಡಳಿತವನ್ನೇರ್ಪಡಿಸಿ ರೋಮಿನ ಪ್ರಜೆಗಳನ್ನು ಅಧಿಕಾರಿಗಳು ವಾತ್ಸಲ್ಯದಿಂದ ಕಾಪಾಡುವಂತೆ ಮಾಡಿದ. ಅವನು ರೋಮಿನಲ್ಲಿ ಕಟ್ಟಿಸಿದ ಭವ್ಯ ಕಟ್ಟಡಗಳು ಅವನ ಕಲಾಪ್ರಜ್ಞೆಗೆ ಸಾಕ್ಷಿಯಾಗಿವೆ. ರಾಜಧಾನಿಯ ಸೌಂದರ್ಯವನ್ನು ಹೆಚ್ಚಿಸುವ ದೃಷ್ಟಿಯಿಂದಲೂ ವ್ಯಾಪಾರ, ವ್ಯವಸಾಯಗಳಿಗೆ ಅನುಕೂಲವಾಗಲೆಂದೂ ಒಳ್ಳೆಯ ರಸ್ತೆಗಳನ್ನೂ ಕಲ್ಲಿನ ಕಾಲುವೆಗಳನ್ನೂ ಬಸಿಲಿಕಗಳನ್ನೂ ರೇವುಗಳನ್ನೂ ಕಮಾನುಗಳನ್ನೂ ಕಟ್ಟಿಸಿದ. ಅವನ ಕಟ್ಟಡಗಳಲ್ಲಿ ಪ್ರಸಿದ್ಧವಾದವು ರೋಮಿನಲ್ಲಿರುವ ಟ್ರೇಜನ್ ಫೋರಮ್ ಮತ್ತು ಟ್ರೇಜನ್ ಕಾಲಮ್. ಈತನಿಗೆ ಕ್ರೀಡೆಗಳಲ್ಲೂ ವಿಶೇಷ ಆಸಕ್ತಿ ಇತ್ತು.

ವಿದೇಶಾಂಗ ನೀತಿಯಲ್ಲಿ ಟ್ರೇಜನ್ ವಿಸ್ತರಣಾ ನೀತಿಯನ್ನು ಅನುಸರಿಸಿ ಸಾಮ್ರಾಜ್ಯದ ಪೂರ್ವದ ಗಡಿಯನ್ನು ವಿಸ್ತರಿಸಿದ. ಮಹಾವಿಜೇತನಾದ ಅವನು ಅನೇಕ ಯುದ್ಧಗಳನ್ನು ನಡೆಸಿದ. ಅವನ ಯುದ್ಧಗಳಲ್ಲಿ ನಡೆಸಿದ. ಅವನ ಯುದ್ಧಗಳಲ್ಲಿ ಪ್ರಸಿದ್ಧವಾದವು ಡೇಸಿಯನ್ ಯುದ್ಧಗಳು (101-102 ಮತ್ತು 105-106) ಮತ್ತು ಪ್ರಾಚ್ಯಯುದ್ಧ (113-117). ಪ್ರಾಚ್ಯಯುದ್ಧದಲ್ಲಿ ಟ್ರೇಜನ್ ತನ್ನ ಸೈನ್ಯಗಳ ನಾಯಕತ್ವ ವಹಿಸಿ ಆರ್ಮೇನಿಯ ಮತ್ತು ಮೆಸೊಪೊಟೇಮಿಯಗಳನ್ನು ವಶಪಡಿಸಿಕೊಂಡ. ಸಾಮ್ರಾಜ್ಯದ ಗಡಿ ವಿಸ್ತಾರ ಹೊಂದಿದರೂ ಈ ಯುದ್ಧಗಳಿಂದಾಗಿ ರೋಮಿನ ಜನಶಕ್ತಿ ಮತ್ತು ಆರ್ಥಿಕಶಕ್ತಿ ಕುಂದಿತು.
ಮೆಸೊಪೊಟೇಮಿಯದಲ್ಲಿರುವಾಗಲೆ ಈತ ತೀವ್ರ ರೋಗಕ್ಕೆ ಒಳಗಾದ. ಟ್ರೇಜನ್ ಯುದ್ಧವನ್ನು ಬಿಟ್ಟು ಹಿಂದಿರುಗುತ್ತಿದ್ದಾಗ ಮಾರ್ಗಮಧ್ಯದಲ್ಲೇ ಸಿಲೀಷಿಯದ ಸಿಲೈನಸ್‍ನಲ್ಲಿ 117ರ ಆಗಸ್ಟ್ 8ರಂದು ತೀರಿಕೊಂಡ. ಅವನ ಅನಂತರ ಏಡ್ರಿಯನ್ ಚಕ್ರವರ್ತಿಯಾದ.

ಇತಿಹಾಸ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ರೋಮನ್ ಸಾಮ್ರಾಜ್ಯ
ಫರ್ಡಿನಾಂಡ್ ಟನೀಸ್

ಫರ್ಡಿನಾಂಡ್ ಟನೀಸ್ (1855-1936). ಖ್ಯಾತ ಸಮಾಜಶಾಸ್ತ್ರಜ್ಞ.

ಬದುಕು ಮತ್ತು ಸಾಧನೆ 
ಹುಟ್ಟಿದ್ದು ಜರ್ಮನಿಯ ಪ್ಲೆಸ್‍ವಿಗ್ ಎಂಬಲ್ಲಿ. 1872ರಲ್ಲಿ ಡಾಕ್ಟರೇಟ್ ಪದವಿಯನ್ನು ಪಡೆದ. ಅನಂತರ ಸಾಮಾಜಿಕ ತತ್ವಶಾಸ್ತ್ರ ಹಾಗೂ ಸಮಾಜವಿಜ್ಞಾನಗಳ ಅಧ್ಯಯನದಲ್ಲಿ ಒಲವನ್ನು ಬೆಳೆಸಿಕೊಂಡ. ವಿವರಣಾತ್ಮಕ ಸಮಾಜಶಾಸ್ತ್ರವನ್ನು ವಿವರಿಸಲು ಸೋಷಿಯೋಗ್ರಫಿ ಎಂಬ ಪದವನ್ನು ಮೊದಲ ಬಾರಿಗೆ ಬಳಕೆಗೆ ತಂದವ ಈತನೇ. ವಿಶ್ಲೇಷಣಾತ್ಮಕ ಅಧ್ಯಯನದಲ್ಲಿ ಪರಿಣತಿಯನ್ನು ಪಡೆದಿದ್ದ ಈತ ಆ ಕ್ಷೇತ್ರದಲ್ಲಿ ಅಪಾರವಾಗಿ ಕೆಲಸ ಮಾಡಿದ್ದಾನೆ. ಈತನಿಗೆ ಅಂತರರಾಷ್ಟ್ರೀಯ ಖ್ಯಾತಿಯನ್ನು ತಂದುಕೊಟ್ಟ ಗೆಮೈನ್‍ಷಾಫ್ಟ್ ಉಂಟ್ ಗೆಸೆಲ್‍ಷಾಫ್ಟ್ - (1887) ಕೃತಿ ಅದೇ ಕ್ಷೇತ್ರಕ್ಕೆ ಸೇರಿದ್ದು. ಈ ಪುಸ್ತಕ ಮತ್ತು ಇದರ ವಿಸ್ತøತ ಭಾಗವಾದ ಹಾಂಡ್ ವೊಟರ್ಬೂಕ್ ಡೆರ್ ಸೋಟ್ಸಿಯೋಲೋಗಿ (1936) ಎಂಬ ಕೃತಿಗಳಲ್ಲಿ ಸಾಮಾಜಿಕ ಸಂಬಂಧಗಳ ಬಗೆಗೆ ವ್ಯಾಪಕವಾದ ಅಧ್ಯಯನ ನಡೆಸಿದ್ದಾನೆ. ಇಲ್ಲಿ ಸಾಮಾಜಿಕ ಸಂಬಂಧವನ್ನು ಎರಡು ಮುಖ್ಯ ಭಾಗಗಳಾಗಿ ವಿಂಗಡಿಸಿ ವಿಶ್ಲೇಷಿಸಿದ್ದಾನೆ. ಇವೆಂದರೆ, ಗೆಮೈನ್‍ಷಾಫ್ಟ್, ಗೆಸೆಲ್‍ಷಾಫ್ಟ್, ರಕ್ತಸಂಬಂಧವುಳ್ಳ ಒಂದು ಗುಂಪಿನ ಜನ ಸ್ವಾಭಾವಿಕವಾದ ಅನ್ಯೋನ್ಯ ಇಚ್ಛೆಯ ಬಲದಿಂದ ರೂಪಿಸಿಕೊಂಡ ವ್ಯಕ್ತಿಗಳ ಸಂಘವನ್ನು ಗೆಮೈನ್‍ಷಾಫ್ಟ್, ಎಂದು ಈತ ಕರೆದಿದ್ದಾನೆ. ಈ ಸಂಘ ಸ್ವಾಭಾವಿಕವಾಗಿ ಆಗಿರುತ್ತದೆ. ಇಲ್ಲಿ ಸದಸ್ಯರ ವೈಯಕ್ತಿಕ ಅಭಿಪ್ರಾಯಕ್ಕೆ ಮಾನ್ಯತೆ ಇರುವುದಿಲ್ಲ. ಬದಲಾಗಿ ಇಲ್ಲಿ ವ್ಯಕ್ತಿಗಳ ಏಕತೆ ಮತ್ತು ಅನ್ಯೋನ್ಯ ಇಚ್ಛೆಯ ಐಕ್ಯಮತ ಪ್ರಧಾನವಾಗಿರುತ್ತದೆ. ಇಲ್ಲಿ ವೃಷ್ಟಿ ಇಚ್ಛೆ, ಸಮಷ್ಟಿ ಇಚ್ಛೆಗೆ ಅಧೀನವಾಗಿರುತ್ತದೆ. ಉದಾ: ಕುಟುಂಬ, ವಿವಾಹ ಇತ್ಯಾದಿ, ಗೆಸೆಲ್‍ಷಾಫ್ಟ್ ಎಂಬುದು ಜನ ತಮ್ಮ ಸ್ವಇಚ್ಛೆಗೆ ಅನುಗುಣವಾಗಿ ಮಾಡಿಕೊಂಡಿರುವ ಸಂಘ, ಇದರ ಮುಖ್ಯೋದ್ಧೇಶ ಸದಸ್ಯರುಗಳ ವೈಯಕ್ತಿಕ ಇಚ್ಛೆಗಳನ್ನು ಈಡೇರಿಸಿಕೊಳ್ಳುವುದೇ ಆಗಿರುತ್ತದೆ. ಇದು ಸ್ವಾಭಾವಿಕ ವ್ಯವಸ್ಥೆಯಾಗಿರದೆ ಕೃತಕವಾದದ್ದಾಗಿರುತ್ತದೆ. ಉದಾ: ಸಹಕಾರ ಸಂಸ್ಥೆ, ಲೋಕರೂಢಿಗಳು ಇತ್ಯಾದಿ.

ಟನೀಸನ ಸಮಾಜಶಾಸ್ತ್ರವನ್ನು ಮೂರು ಭಾಗಗಳಾಗಿ ವಿಂಗಡಿಸುತ್ತಾರೆ. ಸೈದ್ಧಾಂತಿಕ ಅಥವಾ ಶುದ್ಧ, ಅನ್ವಯಿಕ ಮತ್ತು ಅನುಭವಿಕ. ಈತನ ಶುದ್ಧ ಸಮಾಜಶಾಸ್ತ್ರ ಇಂದಿನ ಸಾಮಾನ್ಯ ಸಮಾಜಶಾಸ್ತ್ರವನ್ನು ಹೋಲುತ್ತದೆ. ಅನುಭವಿಕ ಸಾಮಾಜಿಕ ಸಂಗತಿಗಳನ್ನು ಅರ್ಥಮಾಡಿಕೊಳ್ಳಲು ಮತ್ತು ವಿವರಿಸಲು ಮೇಲಿನ ಮೂರು ಕ್ರಮ ಅವಶ್ಯಕವೆಂಬುದು ಟನೀಸನ ಅಭಿಪ್ರಾಯವಾಗಿತ್ತು. ಶುದ್ಧ ಮತ್ತು ಅನ್ವಯಿಕ ಸಮಾಜಶಾಸ್ತ್ರಗಳಲ್ಲಿನ ವ್ಯತ್ಯಾಸ ಸ್ಥಾಯಿ ಮತ್ತು ಕ್ರಿಯಾತ್ಮಕ ಸಿದ್ಧಾಂತವಲ್ಲದೆ ರಚನಾತ್ಮಕ ಮತ್ತು ನಿಗಮನ ವಿಧಾನಗಳ ವ್ಯತ್ಯಾಸವೂ ಆಗಿರುತ್ತದೆ. ಪ್ರಸ್ತುತ ಸಾಮಾಜಿಕ ಸ್ಥಿತಿಗಳ ಮತ್ತು ಸಾಮಾಜಿಕ ಕಾರ್ಯಗತಿಗಳ ಸಮಾಜವಿನ್ಯಾಸ ಅಧ್ಯಯನವನ್ನು ಅನುಭವಿಕ ಅನುಗಮನ ವಿಧಾನಗಳ ಮೂಲಕ ಮಾಡಬಹುದು. ಅನುಭವಿಕ ಅಧ್ಯಯನಗಳಲ್ಲಿ ಶುದ್ಧ ಸಮಾಜಶಾಸ್ತ್ರದ ಭಾವರೂಪಗಳನ್ನು, ಸಾಮಾಜಿಕ ಅಂಶಗಳನ್ನು ಆರಿಸಿ ಸಂಘಟಿಸಲು ಉಪಯೋಗಿಸಲಾಗುತ್ತದೆ. ಟನೀಸನ ಸಮಾಜಶಾಸ್ತ್ರದ ಬಗೆಗಿನ ಮೂರು ವಿಂಗಡನ ಕ್ರಮ ವಿವಿಧ ಸಾಮಾಜಿಕ ಪಂಥಗಳು ಹುಟ್ಟಿಕೊಳ್ಳಲು ಎಡೆಮಾಡಿಕೊಟ್ಟಿತೆಂದು ಹೇಳಬಹುದು.
ಟನೀಸನ ಗೆಮೈನ್‍ಷಾಫ್ಟ್ ಉಂಟ್ ಗೆಸೆಲ್‍ಷಾಫ್ಟ್ ಎನ್ನುವ ಕೃತಿ ಸತತವಾಗಿ ಆರು ಆವೃತ್ತಿಗಳನ್ನು ಕಂಡದ್ದು ಒಂದು ವಿಶೇಷವೆಂದೇ ಹೇಳಬಹುದು. ಈ ಕೃತಿಯ ಆಂಗ್ಲಾನುವಾದ ಘಂಡಮೆಂಟಲ್ ಕಾನ್ಸೆಫ್ಟ್ ಆಫ್ ಸೋಷಿಯಾಲಜಿ ಎಂಬ ಶಿರೋನಾಮೆಯಲ್ಲಿ 1940ರಲ್ಲಿ ಪ್ರಕಟವಾಯಿತು. ಟನೀಸ್ ಡರ್ಕ್‍ಹೀಮ್, ಸಿಮೆಲ ಮತ್ತು ಟಾರ್‍ಡೇಯವರ ಸಮಕಾಲಿನವಾಗಿದ್ದ. ಅಂದಿಗೆ ಪ್ರಖ್ಯಾತರಾಗಿದ್ದ ತತ್ವಶಾಸ್ತ್ರಜ್ಞ ಫ್ರೆಡ್ರಿಕ್ ಪಾಲಿಸನ್, ಅರ್ಥಶಾಸ್ತ್ರಜ್ಞ ಅಂಡಾಲ್ಫ್ ವೇನರ್, ಮನಶ್ಯಾಸ್ತ್ರಜ್ಞ ವಿಲ್‍ಹೇಮ್ ವೂಂಟ್ ಮತ್ತು ತಾಮಸ್ ಹಾಬ್ಸ್‍ರ ವಿಚಾರಧಾರೆಯಿಂದ ಪ್ರಭಾವಿತನಾಗಿದ್ದ. ಸಮಾಜಶಾಸ್ತ್ರಕ್ಕೆ ಸಂಬಂಧಪಟ್ಟಂತೆಯೇ ಅಲ್ಲದೇ ಅರ್ಥಶಾಸ್ತ್ರ, ತತ್ವಶಾಸ್ತ್ರ ಮತ್ತು ರಾಜ್ಯಶಾಸ್ತ್ರಗಳಿಗೂ ಸಂಬಂಧಿಸಿದಂತೆ ಕೃತಿಗಳನ್ನು ಟನೀಸ್ ರಚಿಸಿದ್ದಾನೆ. ಆದರೆ ಈತನಿಗೆ ಅಂತರರಾಷ್ಟ್ರೀಯ ಖ್ಯಾತಿ ತಂದುಕೊಟ್ಟ ಕೃತಿ ಸಮಾಜಶಾಸ್ತ್ರದ ಗೆಮೈನ್‍ಷಾಫ್ಟ್ ಮತ್ತು ಗೆಸೆಲ್‍ಷಾಫ್ಟ್. ಟನೀಸ್ ಜರ್ಮನಿಯ ಸಮಾಜಶಾಸ್ತ್ರಜ್ಞರ ಕೂಟದ ಸಂಸ್ಥಾಪಕ ಸದಸ್ಯರಲ್ಲಿ ಒಬ್ಬನಾಗಿದ್ದನಲ್ಲದೆ ಹಲವಾರು ವರ್ಷ ಆ ಕೂಟದ ಅಧ್ಯಕ್ಷನೂ ಆಗಿದ್ದ. ಜೊತೆಗೆ ಈತ ಅಮೆರಿಕ ಸಮಾಜಶಾಸ್ತ್ರಜ್ಞರ ಕೂಟದ ಗೌರವ ಸದಸ್ಯತ್ವವನ್ನೂ ಪಡೆದುಕೊಂಡಿದ್ದ.

ಸಮಾಜಶಾಸ್ತ್ರ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಚಾರ್ಲೊಟಿ ಮೇರಿಯಾ ಟಕರ್

ಚಾರ್ಲೊಟಿ ಮೇರಿಯಾ ಟಕರ್ ( 1821-1893. ವಿಪುಲವಾಗಿ ಶಿಶು ಸಾಹಿತ್ಯವನ್ನು ರಚಿಸಿದ ಬ್ರಿಟನ್ನಿನ ಲೇಖಕಿ. ಹುಟ್ಟಿದ್ದು ಬಾರ್ನೆತ್ ನಗರದಲ್ಲಿ. ಈಕೆ ಮಕ್ಕಳಿಗಾಗಿ ಬರೆದ ಪುಸ್ತಕಗಳಲ್ಲಿ ಮೊದಲನೆಯದು ಕ್ಲೇರ್‍ಮಾಂಟ್ ಟೇಲ್ಸ್ (1859). ಆಗ ಈಕೆ ಬರೆಯುತ್ತಿದ್ದುದು ಎ.ಎಲ್.ಒ.ಎ. (ಎ ಲೇಡೆ ಆಫ್ ಇಂಗ್ಲೆಂಡ್) ಎಂಬ ಗುಪ್ತನಾಮದಲ್ಲಿ. ಈಕೆ ಬರೆದ ಗ್ರಂಥಗಳ ಸಂಖ್ಯೆ ಒಟ್ಟು 142. ಬಹುಮಟ್ಟಿಗೆ ಇಲ್ಲಿನವೆಲ್ಲ ನೀತಿಬೋಧಕ ಕಥೆಗಳು. ಈಕೆಗೆ ಕ್ರೈಸ್ತಧರ್ಮಪ್ರಚಾರ ಕಾರ್ಯದಲ್ಲೂ ತುಂಬ ಆಸಕ್ತಿಯಿತ್ತು. 1875 ರಲ್ಲಿ ಭಾರತಕ್ಕೆ ಬಂದು ನೆಲಸಿ ಕೊನೆಯವರೆಗೂ ಭಾರತೀಯರ ವಿದ್ಯಾಭ್ಯಾಸಕ್ಕೆ ಸಕ್ರಿಯ ಉತ್ತೇಜನವನ್ನು ನೀಡಿ ಉಪಯುಕ್ತ ಸೇವೆ ಸಲ್ಲಿಸಿದಳು. ಕೊನೆಗಾಲದವರೆಗೂ ಲೇಖನ ಕೆಲಸವನ್ನು ಮುಂದುವರಿಸಿದಳು. ಬರೆವಣಿಗೆ ಹಾಗೂ ಶೈಕ್ಷಣಿಕ ಸೇವೆ ಇವಳ ಬಾಳಿಗೆ ಚೈತನ್ಯವನ್ನೂ ತೃಪ್ತಿಯನ್ನೂ ಕೊಟ್ಟ ಮುಖ್ಯ ಚಟುವಟಿಕೆಗಳು. ಈಕೆ ಸತ್ತಿದ್ದು ಅಮೃತ್‍ಸರದಲ್ಲಿ.

ಲೇಖಕಿ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಝೇಲಮ್

ಝೇಲಮ್ -ಭಾರತ , ಪಾಕಿಸ್ತಾನಗಳಲ್ಲಿ ಹರಿಯುವ ಒಂದು ನದಿ; ಪಾಕಿಸ್ತಾನದ ರಾವಲ್ಪಿಂಡಿ ವಿಭಾಗದ ಒಂದು ಜಿಲ್ಲೆಯ ಆಡಳಿತ ಕೇಂದ್ರ.

ಝೇಲಮ್ ನದಿ 
ಝೇಲಮ್ ನದಿ ಪಂಜಾಬಿನ ಐದು ನದಿಗಳಲ್ಲೊಂದು. ಭಾರತದ ಜಮ್ಮು ಮತ್ತು ಕಾಶ್ಮೀರ ರಾಜ್ಯದಲ್ಲಿ ಬನಿಹಾಲ್ ಕಣಿವೆಗೆ ಈಶಾನ್ಯದಲ್ಲಿ ಉಗಮಿಸುತ್ತದೆ. ಇದರ ಇನ್ನೊಂದು ಮೂಲ ಶೇಷನಾಗ್ ಸರೋವರ. ಝೇಲಮ್‍ನ ಬಲದಂಡೆಯ ಒಂದು ಉಪನದಿಯಾದ ಲಿಡ್ಡಾರ್‍ನ ತಲೆಯ ಬಿಳಿ ಈ ಸರೋವರವಿದೆ. ಅದ್‍ಪಾತ್, ಬ್ರಿಂಗ್ ಮತ್ತು ಸಂದ್ರನ್‍ಗಳು ಒಂದಾಗಿ ಒಂದು ತೊರೆಯಾಗಿ ಝೇಲಮ್ ನದಿಯ ಬಲದಂಡೆಯಲ್ಲಿ ಅನಂತನಾಗ್ ಬಳಿ ಅದನ್ನು ಸೇರುತ್ತದೆ. ಅಲ್ಲಿಂದ ನದಿ ವಾಯುವ್ಯ ದಿಕ್ಕಿನಲ್ಲಿ ಕಾಶ್ಮೀರ ಕಣಿವೆಯ ಮೂಲಕ ಹರಿದು, ಶ್ರೀನಗರವನ್ನು ದಾಟಿ, ವೂಲರ್ ಸರೋವರವನ್ನು ಸೇರುತ್ತದೆ. ಅಲ್ಲಿಂದ ಹೊರಬಂದು ಪೀರ್ ಪಂಜಲ್ ಶ್ರೇಣಿಗೆ ಅಡ್ಡಲಾಗಿ 20 ಮೈ. ದೂರ ಹರಿದು ಉರೀಗೆ ಬರುತ್ತದೆ. ಬಾರಮೂಲದ ಬಳಿ ಸು. 7,000 ಆಳದ ಕಂದರದಲ್ಲಿ ಹರಿದು, ಉರೀಯಿಂದ ವಾಯುವ್ಯಾಭಿಮುಖವಾಗಿ ಮುಜಫರಬಾದ್‍ಗೆ ಪ್ರವಹಿಸಿ ಕಿಷನ್‍ಗಂಗದೊಂದಿಗೆ ಕೂಡಿಕೊಂಡು ದಕ್ಷಿಣಕ್ಕೆ ತಿರುಗಿ ಮುಂದುವರಿಯುತ್ತದೆ. ಅನಂತರ ಬಂಡೆಯಿಂದ ಕೂಡಿದ ಪಾತ್ರದಲ್ಲಿ ನದಿ ಹರಿದು ಕಾಶ್ಮೀರ ಮತ್ತು ಪಾಕಿಸ್ತಾನಗಳ ನಡುವಣ ಗಡಿಯಾಗಿ ಪರಿಣಮಿಸುತ್ತದೆ. ಮಂಗ್ಲಾ ಬಳಿ ಮೇಲಣ ಝೇಲಮ್ ನಾಲೆಗೆ 2 ಮೈ. ಉತ್ತರಕ್ಕೆ ನದಿ ಸಿವಾಲಿಕ್ ಶ್ರೇಣಿಯನ್ನು ದಾಟಿ ಮೈದಾನವನ್ನು ಸೇರುತ್ತದೆ. ಅಲ್ಲಿ ನದಿಗೆ ಅಡ್ಡಲಾಗಿ ಕಟ್ಟೆಯೊಂದನ್ನು ಕಟ್ಟಲಾಗಿದೆ. ಮೇಲಣ ಝೇಲಮ್ ನಾಲೆ ಮಂಗ್ಲಾ ಬಳಿಯೂ ಕೆಳ ಝೇಲಮ್ ನಾಲೆ ರಾಸಲ್ ಬಳಿಯೂ ಆರಂಭವಾಗುತ್ತದೆ. ಝೇಲಮ್ ಪಟ್ಟಣದಿಂದ ಕೆಳಕ್ಕೆ ನದಿ ನೈಋತ್ಯ ದಿಕ್ಕಿಗೆ ಹರಿಯುತ್ತದೆ. ಸ್ವಲ್ಪ ದೂರ ಆದಮೇಲೆ ಬಹುತೇಕ ದಕ್ಷಿಣಾಭಿಮುಖವಾಗಿ ಹರಿದು ಟ್ರಿಮ್ಮು ಬಳಿ ಚೀನಾಬ್ ನದಿಯಲ್ಲಿ ಸಂಗಮಿಸುತ್ತದೆ. ನದಿಯ ಉದ್ದ ಸು. 450 ಮೈ. 1,000 ಮಟ್ಟದ ಮೇಲಕ್ಕೆ ಇರುವ ಜಲಾನಯನ ಪ್ರದೇಶದ ವಿಸ್ತೀರ್ಣ 13,030 ಚ.ಮೈ. ಹಿಮಪ್ರವಾಹದ ಪ್ರದೇಶ 142 ಚ.ಮೈ. ನದಿಯಲ್ಲಿ ವಾರ್ಷಿಕ ಸರಾಸರಿ ಹರಿವು 2,38,60,000 ಎಕರೆ ಅಡಿ. ಪಂಜಾಬಿನ ಇತರ ನದಿಗಳಿಗಿಂತ ಮುಂಚೆ, ಮಾರ್ಚ್‍ನಲ್ಲಿ, ಈ ನದಿಯಲ್ಲಿ ಪ್ರವಾಹ ಆರಂಭವಾಗುತ್ತದೆ. ಮಳೆಗಾಲದಲ್ಲಿ ನದಿ ದಡಮೀರಿ ಹರಿದು ನೆರೆಯ ಪ್ರದೇಶವನ್ನೆಲ್ಲ ತುಂಬುತ್ತದೆ. ಇದು ವ್ಯವಸಾಯಕ್ಕೆ ಅನುಕೂಲಕರ. ಸೆಪ್ಟೆಂಬರಿನಲ್ಲಿ ನೆರೆಯ ಪ್ರವಾಹ ಇಳಿದಾಗ ರಾಬಿ ಬೆಳೆಯ ಬಿತ್ತನೆ ಮಾಡಲಾಗುತ್ತದೆ.

ಝೇಲಮ್ ಜಿಲ್ಲೆ 
ಝೇಲಮ್ ಜಿಲ್ಲೆಯ ವಿಸ್ತೀರ್ಣ 2,722 ಚ. ಮೈ. ಜನಸಂಖ್ಯೆ 7,49,229 (1961). ಝೇಲಮ್ ನದಿಯಿಂದ ಉತ್ತರಕ್ಕೆ ರಾವಲ್ಪಿಂಡಿ ಜಿಲ್ಲೆಯವರೆಗೆ ಹಬ್ಬಿದೆ. ಸಾಲ್ಟ್ ಶ್ರೇಣಿಯಲ್ಲಿ ಉಪ್ಪನ್ನು ತೆಗೆಯಲಾಗುತ್ತದೆ. ದಾಂಡೋಟ್‍ನಲ್ಲಿ ಕಲ್ಲಿದ್ದಲು, ಜಾಕ್‍ವಾಲ್ ಪ್ರದೇಶದಲ್ಲಿ ತೈಲ ದೊರಕುತ್ತದೆ. ಗೋದಿ, ಬಾಜ್ರ ಮುಖ್ಯ ಬೆಳೆಗಳು.

ಝೇಲಮ್ ಪಟ್ಟಣ 
ಝೇಲಮ್ ಪಟ್ಟಣವು ಲಾಹೋರಿಗೆ 103 ಮೈ. ಉತ್ತರಕ್ಕೆ, ಝೇಲಮ್ ನದಿಯ ಬಲದಂಡೆಯ ಮೇಲೆ ಇದೆ. ಅಲ್ಲಿ ಝೇಲಮ್ ನದಿಗೆ ಅಡ್ಡಲಾಗಿ ಕಟ್ಟಲಾದ ಸೇತುವೆಯ ಮೇಲೆ ಲಾಹೋರ್-ಪೆಷಾವರ್ ರೈಲುಮಾರ್ಗವೂ ಹೆದ್ದಾರಿಯೂ ಇವೆ. ಝೇಲಮ್ ನದಿಯಿಂದಾಗಿ ಈ ಪಟ್ಟಣಕ್ಕೆ ಈ ಹೆಸರು. ಹಳೆಯ ನಗರ ಇರುವುದು ನದಿಯ ಎಡಮಗ್ಗುಲಿಗೆ. ಅದು ಅಲೆಕ್ಸಾಂಡರನ ಬ್ಯುಕೆಫಾಲ ಆಗಿದ್ದಿರಬಹುದೆಂದು ಊಹೆ. ಉಪ್ಪಿನ ವ್ಯಾಪಾರದಿಂದ ಪಟ್ಟಣ ಪ್ರಸಿದ್ಧಿಗೆ ಬಂತು. ಈಗ ಇಲ್ಲಿ ಚೌಬೀನೆಯ ವ್ಯಾಪಾರ ನಡೆಯುತ್ತದೆ. 1947ರ ಅನಂತರ ಇಲ್ಲಿ ಒಂದು ಜವಳಿ ಗಿರಣಿಯೂ ಸಿಗರೇಟ್, ಗಾಜು ಮತ್ತು ಪ್ಲೈವುಡ್ ಕಾರ್ಖಾನೆಗಳೂ ಸ್ಥಾಪಿತವಾದುವು. ಇಲ್ಲಿ ಅನೇಕ ಮರಕೊಯ್ಯುವ ಕಾರ್ಖಾನೆಗಳಿವೆ. ಇಲ್ಲಿ ಸೇನಾ ಸರಬರಾಜು ಪಡೆ ತರಬೇತು ಸಂಸ್ಥೆಯೂ ಇದೆ. ಶಾಲಾ ಕಾಲೇಜುಗಳು ಮತ್ತು ಆಸ್ಪತ್ರೆಗಳಿರುವ ಈ ಪಟ್ಟಣದ ಜನಸಂಖ್ಯೆ 52,585 (1961)

ನದಿಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಟಕೋಮ

ಟಕೋಮ - ಅಮೆರಿಕ ಸಂಯುಕ್ತ ಸಂಸ್ಥಾನಗಳ ಪಶ್ಚಿಮ ವಾಷಿಂಗ್ಟನ್‍ನಲ್ಲಿರುವ ಒಂದು ರೇವುಪಟ್ಟಣ. ಇದು ಕಮೆನ್ಸ್‍ಮೆಂಟ್ ಕೊಲ್ಲಿಯ ಮೇಲಿದೆ. 

ವಾಷಿಂಗ್ಟನ್ನಿನ ಇತರ ಕರಾವಳಿ ನಗರಗಳಲ್ಲಿರುವಂತೆ ಈ ನಗರದ ಪೌರರಲ್ಲೂ ಬಹು ಜನ ಸ್ಕಾಂಡಿ ನೇವಿಯನ್ ಮೂಲದವರು.

ಉದ್ಯೋಗ, ಕೈಗಾರಿಕೆ
ಟಕೋಮದ ಮುಖ್ಯ ಉತ್ಪನ್ನಗಳು ಚೌಬೀನೆ ಮತ್ತು ಚೌಬೀನೆ ಸಾಮಾನುಗಳು. ಅಲ್ಯೂಮಿನಿಯಂ, ತಾಮ್ರ ಮತ್ತು ತಾಮ್ರದ ಉತ್ಪನ್ನಗಳು, ಕಬ್ಬಿಣ ಮಿಶ್ರಲೋಹಗಳು, ಎರಕದ ಸಾಮಾನುಗಳು, ಇತ್ಯಾದಿ. ವಿದ್ಯುತ್‍ರಾಸಾಯನಿಕ ಯಂತ್ರಸ್ಥಾವರಗಳು ಕಾಸ್ಟಿಕ್ ಮತ್ತು ಕ್ಲೋರಿನ್‍ಗಳನ್ನು ಉತ್ಪಾದಿಸುತ್ತದೆ. ಗಂಡಸರ ಉಡುಪುಗಳನ್ನು ಹೊಲಿದು ಸಿದ್ಧಪಡಿಸುವ ಉದ್ಯಮವೂ ದೊಡ್ಡದು. ಎತ್ತುಗ (ಕ್ರೇನ್) ಮತ್ತು ಲೋಹದ ಸಲಕರಣೆಗಳನ್ನೂ ತಯಾರಿಸುತ್ತಾರೆ. ಪೆಸಿಫಿಕ್ ತೀರದ ಅತ್ಯಂತ ದೊಡ್ಡ ಹಡಗು ತಯಾರಿಕಾ ಕೇಂದ್ರಗಳಲ್ಲಿ ಇದು ಒಂದು. ಇಲ್ಲಿ ಮೀನು ಹಿಡಿಯುವ ದೋಣಿಗಳು, ಸೈನ್ಯಕ್ಕೆ ಬೇಕಾಗುವ ನೌಕೆಗಳು ಮುಂತಾದವನ್ನು ನಿರ್ಮಿಸಲಾಗುತ್ತದೆ. ಈ ನಗರದ ಬಳಿ ಸೈನ್ಯಕ್ಕೆ ಸಂಬಂಧಿಸಿದ ಕೆಲವು ಸಂಸ್ಥೆಗಳಿವೆ.

ಆಕರ್ಷಣೆಗಳು
ಟಕೋಮ ಪ್ರದೇಶದಲ್ಲಿ ಪ್ರಜೆಟ್ ಸೌಂಡ್ ವಿಶ್ವವಿದ್ಯಾಲಯ (1888), ಫೆಸಿಫಿಕ್ ಲ್ಯೂಥೆರನ್ ವಿಶ್ವವಿದ್ಯಾಲಯ (1890) ಇವೆ. ವಾಷಿಂಗ್‍ಟನ್ ರಾಜ್ಯ ಇತಿಹಾಸ ಸಂಘದ ಕೇಂದ್ರ ಕಚೇರಿ ಇರುವುದು ಟಕೋಮದಲ್ಲಿ. ಕಮೆನ್ಸ್‍ಮೆಂಟ್ ಕೊಲ್ಲಿಗೆ ಎದುರಾಗಿ ಅದರ ಐದು ಅಂತಸ್ತುಗಳ ವಸ್ತುಸಂಗ್ರಹಾಲಯವಿದೆ. ನಗರದಲ್ಲಿ 35ಕ್ಕೂ ಹೆಚ್ಚು ಉದ್ಯಾನಗಳಿವೆ; ಇವುಗಳ ಒಟ್ಟು ವಿಸ್ತೀರ್ಣ 1,700 ಎಕರೆ. ಇವುಗಳಲ್ಲಿ ಅತಿ ದೊಡ್ಡದಾದ ಒಂದು ಉದ್ಯಾನದಲ್ಲಿ ಸಾರ್ವಜನಿಕ ವಿಹಾರತಾಣ, ಪ್ರಾಣಿಸಂಗ್ರಹಾಲಯ, ರಂಜನೀಯ ದೃಶ್ಯಗಳಿಂದ ಕೂಡಿದ ತೋಟಗಳು ಮುಂತಾದವು ಇವೆ.

ಇತಿಹಾಸ 
ಹಿಂದೆ ಇದಕ್ಕೆ ಕಮೆನ್ಸ್‍ಮೆಂಟ್ ನಗರ ಎಂಬ ಹೆಸರಿತ್ತು. 1868ರಲ್ಲಿ ಇದರ ಹೆಸರನ್ನು ಟಕೋಮ ಎಂದು ಬದಲಾಯಿಸಲಾಯಿತು.
1875ರಲ್ಲಿ ಇದು ನಗರವಾಗಿ ನಿಯಮಿತವಾಯಿತು. 

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಅಮೇರಿಕ ಸಂಯುಕ್ತ ಸಂಸ್ಥಾನದ ಪಟ್ಟಣಗಳು
ಟಗ್ ಆಫ್ ವಾರ್

ಟಗ್ ಆಫ್ ವಾರ್ -	ಎರಡು ತಂಡಗಳ ನಡುವೆ ನಡೆಯುವ ಹಗ್ಗ ಎಳೆಯುವ ಸ್ಪರ್ಧೆ.

ಸ್ಪರ್ಧೆಯ ವಿವರ 
ಒಂದೊಂದು ತಂಡದಲ್ಲೂ ಎಂಟು ಮಂದಿ ಇರುತ್ತಾರೆ. 35ಗೆ ಕಡಿಮೆಯಿರದ, 4” ಸುತ್ತಳತೆಯ ಹಗ್ಗವೊಂದನ್ನು ಸ್ಪರ್ಧೆಗಾಗಿ ಬಳಸುವುದಿದೆ. ಹಗ್ಗದ ನಡುಭಾಗದಲ್ಲಿ ಮತ್ತು ಆ ಭಾಗದ ಇಕ್ಕೆಲಗಳಲ್ಲಿ 6ಯಷ್ಟು ಸಮದೂರದಲ್ಲಿ ಗುರುತಿಗಾಗಿ ಬಣ್ಣದ ಪಟ್ಟೆಗಳನ್ನು ಕಟ್ಟಿರುತ್ತಾರೆ. ಈ ಗುರುತುಗಳಿಗೆ ಅನುಗುಣವಾಗಿ ನೆಲದ ಮೇಲೂ ಗುರುತು ಮಾಡಿರುವುದುಂಟು. ಇಷ್ಟು ಸಿದ್ಧತೆಗಳಾದ ಮೇಲೆ ಹಗ್ಗದ ಎರಡು ಕಡೆ ಏಳೆಂಟು ಮಂದಿ ನಿಂತು ಕೈಯಲ್ಲಿ ಹಗ್ಗವೆನ್ನೆತ್ತಿಕೊಳ್ಳುತ್ತಾರೆ. ಹೀಗೆ ಎತ್ತಿಕೊಂಡಾಗ ಹಗ್ಗದ ನಡುವಿನ ಗೆರೆ ನೆಲದಲ್ಲಿ ಮಾಡಿದ ನಡುವಿನ ಗೆರೆಯ ಮೇಲೆ ಇರಬೇಕು. ನಿರ್ಣಯಾಧಿಕಾರಿ ಸೀಟಿ ಊದಿದಾಗ ಎರಡೂ ಕಡೆ ಎಳೆತ ಪ್ರಾರಂಭವಾಗುತ್ತದೆ. ಎಳೆತದ ಸಾಮಥ್ರ್ಯ ಪ್ರದರ್ಶನವೇ ಈ ಆಟದ ಗುರಿ, ಯಾವ ತಂಡ 6 ಗುರುತಿನ ಪಟ್ಟೆಯ ಸ್ಥಾನವನ್ನು (ಅಂದರೆ ನೆಲದ ಮೇಲಿನ ಅನುಕ್ರಮ ಗುರುತನ್ನು) ನಡುಭಾಗದ ಗುರುತಿನ ಮೂಲಕ ಹಾಯುವುದೋ ಆಗ ಎದುರು ತಂಡ ಗೆದ್ದಂತೆಯೇ. ಯಾವುದೇ ಒಂದು ತಂಡದ ಯಾವೊಬ್ಬನ ಕಾಲಿನ ಪಾದ ವಿರುದ್ಧ ದಿಶೆಯ 6 ಗುರುತನ್ನು ಮುಟ್ಟಿದರೂ ಸಾಕು ಇದುರಾಳಿಯವರು ಗೆದ್ದಂತೆಯೇ ಸರಿ. ಸಮಾನ್ಯವಾಗಿ ಇಂಥ ಎಳೆತ ಮೂರು ಸಲ ನಡೆಯುತ್ತದೆ. ಎರಡು ಎಳೆತಗಳಲ್ಲಿ ಯಾವ ತಂಡ ಗೆದ್ದರೂ ಅದು ಅಂತಿಮವಾಗಿ ಜಯಶಾಲಿಯಾದಂತೆ. ವಿಶೇಷ ತರಬೇತು ಪಡೆದ ಯುವಕರು ಸಾಮಾನ್ಯವಾಗಿ ಇಂಥ ಎಳೆತದ ಸ್ಪರ್ಧೆಗಳಲ್ಲಿ ಭಾಗವಹಿಸುವುದು ರೂಢಿ. ಹೀಗಾಗದಿದ್ದಲ್ಲಿ ಹೆಚ್ಚಿನ ಆಯಾಸವಾಗುವ ಸಂಭವವುಂಟು.

ಇತಿಹಾಸ 
ಟಗ್ ಆಫ್ ವಾರ್ ಸ್ಪರ್ಧೆ ಬಹಳ ಪ್ರಾಚೀನ ಕಾಲದಿಂದಲೂ ಇದೆಯೆನ್ನಲಾಗಿದೆ. ಹಿಂದೆ, ಕೊಯ್ಲಿನ ಕಾಲದಲ್ಲಿ. ರೈತಾಪಿ ಜನ ಧಾನ್ಯದ ದೈವತ್ವದ ಸಂಕೇತದಂತಿದ್ದ ಹುಲ್ಲಿನ ಹುರಿಯನ್ನೋ ಇಲ್ಲವೇ ಧಾನ್ಯದ ಕೊನೆಯ ಹೊರೆಯನ್ನೋ ತಮ್ಮದನ್ನಾಗಿಸಿಕೊಳ್ಳುವುದಕ್ಕಾಗಿ ಇಂಥ ಒಂದು ಸ್ಪರ್ಧೆಯನ್ನು ನಡೆಸುತ್ತಿದ್ದರಂತೆ. ಈ ಬಗೆಯ ಹೋರಾಟ ಸಾಮಾನ್ಯವಾಗಿ ಹಳ್ಳಿಗಳ ನಡುವೆ ಆಗಾಗ್ಗೆ ನಡೆಯುತ್ತಲೇ ಇತ್ತು. ಗೆದ್ದವರಿಗೆ ಒಳ್ಳೆಯ ಫಸಲು ಆಗುತ್ತವೆಂಬ ನಂಬಿಕೆ ಇತ್ತು.
ಇಂಗ್ಲೆಂಡಿನಲ್ಲಿ ಇಂಥದೇ ಒಂದು ಆಟ ಅಲ್ಲಿನ ಮಕ್ಕಳಲ್ಲಿ ಉಂಟು. ಹಿಯರ್ ವಿ ಗೋ ಗ್ಯಾದರಿಂಗ ನಟ್ಸ್ ಇನ್ ಮೇ ಎಂದು ಹಾಡುತ್ತ ಆಡುವ ಆಟ ಟಗ್ ಆಫ್ ವಾರನ್ನೇ ಹೋಲುತ್ತದೆ. ಹಲವಾರು ಬಗೆಯ ಟಗ್ ಆಫ್ ವಾರ್‍ಗಳುಂಟು. ಹಗ್ಗವನ್ನು ಬಳಸದೆ ಆಡುವುದು, ಕುದುರೆ ಸವಾರರ ಅನುಕರಣೆ ಮಾಡುವುದು, ಮೊಣಕಾಲಿಗೆ ಹಗ್ಗವನ್ನು ಕಟ್ಟುವುದು, ಸೈಕಲ್ ಸವಾರರು ಪಾಲ್ಗೊಳ್ಳುವುದು_ಇತ್ಯಾದಿ. ಪ್ರತಿಯೊಂದರಲ್ಲೂ ಒಂದೊಂದು ವೈಶಿಷ್ಟ್ಯವಿದೆ.
ಈ ಸ್ಪರ್ಧೆಗೆ ಬಳಸುವ ಹಗ್ಗದ ಉದ್ದ, ಸುತ್ತಳತೆ, ಪಾಲ್ಗೊಳ್ಳುವ ಆಟಗಾರರ ದೇಹದ ತೂಕ_ಮುಂತಾದವುಗಳ ಮೇಲೆ ಕೆಲವೊಂದು ನಿರ್ಬಂಧಗಳನ್ನು ಹೇರಿರುವುದೂ ಉಂಟು.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಆಟಗಳು
ಟಬಾಸ್ಕೋ

ಟಬಾಸ್ಕೋ - ಆಗ್ನೇಯ ಮೆಕ್ಸಿಕೋದಲ್ಲಿರುವ ಒಂದು ರಾಜ್ಯ. ಪಶ್ಚಿಮದಲ್ಲಿ ವೆರ ಕ್ರೂಜ್ ರಾಜ್ಯ, ದಕ್ಷಿಣದಲ್ಲಿ ಚಿಯಾ ಪಾಸ್ ರಾಜ್ಯ, ಪೂರ್ವದಲ್ಲಿ ಕ್ಯಾಂಪೀಚೀ ರಾಜ್ಯ, ಆಗ್ನೇಯದಲ್ಲಿ ಗ್ವಾಟಮಾಲ ದೇಶ, ಉತ್ತರದಲ್ಲಿ ಕ್ಯಾಂಪೀಚೀ ಕೊಲ್ಲಿ-ಇವು ಇದರ ಮೇರೆಗಳು. ವಿಸ್ತೀರ್ಣ 9,522 ಚ.ಮೈ. (24,661 ಚ. ಕಿಮೀ.), ಜನಸಂಖ್ಯೆ 7,66,346 (1970). ರಾಜಧಾನಿ ವೀಯಎರ್ಮೋಸ. ಟಬಾಸ್ಕೋದ ಭೂಪ್ರದೇಶ ಚಿಯಾಪಾಸ್ ಪ್ರದೇಶದಿಂದ ಕ್ಯಾಂಪೀಚೀ ಕೊಲ್ಲಿಯ ಕಡೆಗೆ ಇಳಿಜಾರಾಗಿದೆ. ಇಲ್ಲಿ ಅನೇಕ ಸರೋವರಗಳೂ ಜವುಗು ನೆಲಗಳೂ ಇವೆ. ತೀರಪ್ರದೇಶ ಅನೇಕ ವಿಶಾಲವಾದ ಲಗೂನ್‍ಗಳಿಂದ ಕೂಡಿದೆ.
ಟಬಾಸ್ಕೋದಲ್ಲಿ ಬಹಳ ಹೆಚ್ಚಿನ ಮಳೆಯಾಗುವುದರಿಂದ (120") ರಾಜ್ಯದಲ್ಲಿ ದಟ್ಟವಾದ ಉಷ್ಣವಲಯ ಕಾಡುಗಳಿವೆ. ಈ ರಾಜ್ಯದ ಎರಡು ಮುಖ್ಯ ನದಿಗಳು ಗ್ರೀಹಾಲ್ವ ಮತ್ತು ಊಸಮಸಿಂಟ. ಗ್ರೀಹಾಲ್ವಕ್ಕೆ ಟಬಾಸ್ಕೋ ನದಿಯೆಂದೂ ಹೆಸರಿದೆ. ಸುಮಾರು 62 ಮೈ. (100 ಕಿಮೀ.) ದೂರ ಇದು ಯಾನಯೋಗ್ಯ. ಊಸಮಸಿಂಟ ನದಿಯ ಮೇಲೆ 310 ಮೈ. ದೂರ ನೌಕೆಗಳು ಸಂಚರಿಸಬಹುದು. ಟಬಾಸ್ಕೋದಲ್ಲಿ ಹೆಚ್ಚು ರಸ್ತೆಗಳಿಲ್ಲ. ನದಿಗಳೇ ಮುಖ್ಯ ಸಂಚಾರಮಾಧ್ಯಮಗಳು. 1950ರಲ್ಲಿ ನಿರ್ಮಿಸಲಾದ ರೈಲುಮಾರ್ಗ ರಾಜ್ಯದ ಪೂರ್ವದಿಂದ ಪಶ್ಚಿಮದ ಕಡೆಗೆ ಸಾಗಿದೆ. ರಾಜಧಾನಿ ವೀಯಎರ್ಮೋಸ (78,034) (1969) ಗ್ರೀಹಾಲ್ವ ನದಿಯ ಮೇಲಿದೆ. ಅದೊಂದು ಜಾನುವಾರು ಹಾಗೂ ಬನಾನಾ ವ್ಯಾಪಾರಕೇಂದ್ರ. ಅಲ್ಲೊಂದು ವಿಮಾನ ನಿಲ್ದಾಣವಿದೆ. ರಾಜ್ಯದ ಎರಡನೆಯ ದೊಡ್ಡ ಪಟ್ಟಣ ಹಾಗೂ ಮುಖ್ಯ ಬಂದರು ಫ್ರಂಟೀರ (8,375) (1960). ಇದು ಗ್ರೀಹಾಲ್ವ ನದಿಯ ಮುಖದಿಂದ 3 ಮೈ. ಮೇಲಕ್ಕೆ, ಅದರ ದಂಡೆಯ ಮೇಲೆ ಇದೆ. ಹಿಂದೆ ಇದಕ್ಕೆ ಆಲ್ವರೋ ಓಬ್ರಿಗಾನ್ ಎಂಬ ಹೆಸರಿತ್ತು.
ರಾಜ್ಯದ ಜನರ ಮುಖ್ಯ ಕಸುಬು ವ್ಯವಸಾಯ ಕೊಬ್ಬರಿ, ಬಾಳೆ, ಕೋಕೋ, ಕಾಫಿ, ಬತ್ತ, ಕಬ್ಬು, ರಬ್ಬರ್, ವೆನಿಲ, ಹಣ್ಣುಗಳು, ಮುಸುಕಿನ ಜೋಳ ಮುಖ್ಯ ಬೆಳೆಗಳು. ದನಗಳನ್ನು ಸಾಕುತ್ತಾರೆ. ರಬ್ಬರ್ ಮತ್ತು ಚೌಬೀನೆ ಮುಖ್ಯ ಅರಣ್ಯೋತ್ಪನ್ನಗಳು. ತೈಲ ವಿನಾ ಬೇರಾವ ಖನಿಜನಿಕ್ಷೇಪಗಳೂ ಇಲ್ಲಿ ಇಲ್ಲ.

ಇತಿಹಾಸ 
ವಾನ್ ಡ ಗ್ರೀಹಾಲ್ವ 1518ರಲ್ಲಿ ಈ ಪ್ರದೇಶವನ್ನು ಪರಿಶೋಧಿಸಿದ. ಮುಂದಿನ ವರ್ಷಗಳಲ್ಲಿ ಸ್ಪ್ಯಾನಿಷರು ಇಲ್ಲಿಯ ಇಂಡಿಯನರೊಂದಿಗೆ ಯುದ್ಧ ಮಾಡಿ ಕ್ರಮಕ್ರಮವಾಗಿ ಈ ಪ್ರದೇಶವನ್ನು ಆಕ್ರಮಿಸಿಕೊಂಡರು. ಟಬಾಸ್ಕೋ ಎಂಬುದು ಇಂಡಿಯನ್ ಹೆಸರು. ತೇವದ ನೆಲ ಎಂದು ಇದರ ಅರ್ಥ. ಇದು 1824ರಲ್ಲಿ ಒಂದು ರಾಜ್ಯವಾಯಿತು.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಭೂಗೋಳ
ದೀಪ್ತಿ ಸತಿ

ದೀಪ್ತಿ ಸತಿ ಭಾರತೀಯ ಚಲನಚಿತ್ರ ನಟಿ ಮತ್ತು ಮಾಡೆಲ್ ಆಗಿದ್ದು, ಪ್ರಧಾನವಾಗಿ ಮಲಯಾಳಂ ಚಿತ್ರಗಳಲ್ಲಿ ಕಾಣಿಸಿಕೊಳ್ಳುತ್ತಾರೆ.  ಅವರು ಕನ್ನಡ, ಮರಾಠಿ ಮತ್ತು ತೆಲುಗು ಚಿತ್ರಗಳಲ್ಲಿಯೂ ಕಾಣಿಸಿಕೊಂಡಿದ್ದಾರೆ.  ಅವರು ೨೦೧೪ ರಲ್ಲಿ ಮಿಸ್ ಕೇರಳ ಕಿರೀಟವನ್ನು ಪಡೆದರು.

ವೃತ್ತಿ
ದೀಪ್ತಿ ಸತಿ ತನ್ನ ಮಾಡೆಲಿಂಗ್ ವೃತ್ತಿಜೀವನವನ್ನು ಪ್ಯಾಂಟಲೂನ್ ಫ್ರೆಶ್ ಫೇಸ್ ಹಂಟ್ ಎಂಬ ಸ್ಪರ್ಧೆಯೊಂದಿಗೆ ಆರಂಭಿಸಿದರು.  ದೀಪ್ತಿ ಸತಿ ಇಂಪ್ರೆಸಾರಿಯೋ ಮಿಸ್ ಕೇರಳ ೨೦೧೨ ಪ್ರಶಸ್ತಿಯನ್ನು ಗೆದ್ದರು.  ಅವರು ಫೆಮಿನಾ ಮಿಸ್ ಇಂಡಿಯಾ ೨೦೧೪ ರ ಮೊದಲ ಹತ್ತು ಫೈನಲಿಸ್ಟ್‌ಗಳಲ್ಲಿ ಒಬ್ಬರಾಗಿದ್ದರು ಮತ್ತು ಮಿಸ್. ಟ್ಯಾಲೆಂಟೆಡ್ ೨೦೧೪ ಮತ್ತು ಮಿಸ್ ಐರನ್ ಮೇಡನ್ ೨೦೧೪ ಶೀರ್ಷಿಕೆಗಳನ್ನು ಸಹ ಪಡೆದರು. ಅವರು ೨೦೧೩ ನೇವಿ ಕ್ವೀನ್ ಪ್ರಶಸ್ತಿಯನ್ನು ಗೆದ್ದರು ಮತ್ತು ಸ್ಪರ್ಧೆಯಲ್ಲಿ ಭಾರತೀಯ ರಾಜಕುಮಾರಿ ೨೦೧೩ ರಲ್ಲಿ ಮೊದಲ ರನ್ನರ್ ಅಪ್ ಆಗಿದ್ದರು  . ದೀಪ್ತಿ ಸತಿ ಭಾರತೀಯ ಶಾಸ್ತ್ರೀಯ ನೃತ್ಯ ಪ್ರಕಾರದ ಕಥಕ್ ಹಾಗೂ ಭರತನಾಟ್ಯದಲ್ಲಿ ತರಬೇತಿ ಪಡೆದ ನೃತ್ಯಗಾರ್ತಿಯಾಗಿದ್ದು, ಆಕೆ ಮೂರು ವರ್ಷದವಳಿದ್ದಾಗಿನಿಂದ ತರಬೇತಿಯನ್ನು ಪಡೆದಿದ್ದಾಳೆ.

 ದೀಪ್ತಿ ಸತಿ ಅವರು ವಿಜಯ್ ಬಾಬು ಮತ್ತು ಆನ್ ಅಗಸ್ಟಿನ್ ಜೊತೆಯಲ್ಲಿ ೨೦೧೫ ರಲ್ಲಿ ಮಲಯಾಳಂನ ನೀ-ನಾ ಚಿತ್ರದಲ್ಲಿ ನಟಿಸಿದರು, ಇದರಲ್ಲಿ ಲಾಲ್ ಜೋಸ್ ನಿರ್ದೇಶಿಸಿದರು, ಇದರಲ್ಲಿ ಅವರು ಜಾಹೀರಾತು ಕಂಪನಿಯ ಸೃಜನಶೀಲ ನಿರ್ದೇಶಕರಾಗಿ ಶೀರ್ಷಿಕೆ ಪಾತ್ರವನ್ನು ನಿರ್ವಹಿಸಿದರು.  ಅವಳು ತನ್ನ ಶಕ್ತಿಯುತ ಟಾಂಬೊಯಿಶ್ ಪಾತ್ರದಿಂದ ಪ್ರೇಕ್ಷಕರನ್ನು ಪ್ರಭಾವಿಸಿದಳು.

ಬಾಹ್ಯ ಕೊಂಡಿಗಳು
ಅರ್ನೆಸ್ಟ್‌ ಟಾಲರ್

ಅರ್ನೆಸ್ಟ್‌ ಟಾಲರ್ (1893-1939). ಜರ್ಮನ್ ಕವಿ, ನಾಟಕಕಾರ, ರಾಜಕೀಯ ಚಳವಳಿಗಾರ. ಮೊದಲ ಮಹಾಯುದ್ಧದ ಅನಂತರದಲ್ಲಿ ಎಡಪಂಥದ ಕ್ರಾಂತಿಕಾರೀ ಲೇಖಕರಲ್ಲಿ ಪ್ರಮುಖ.

ಬದುಕು ಮತ್ತು ಸಾಹಿತ್ಯ 
ಹುಟ್ಟಿದ್ದು ಸಾಮೋಕಿನ್ ಪಟ್ಟಣದಲ್ಲಿ. ತನ್ನ ಇಪ್ಪತ್ತೊಂದನೆಯ ವಯಸ್ಸಿನವರೆಗೆ ಸ್ವಯಂ ಶಿಕ್ಷಣದಲ್ಲಿ ನಿರತನಾಗಿದ್ದ. ಈತ 1914ರಲ್ಲಿ ಯುದ್ಧ ಪ್ರಾರಂಭವಾದೊಡನೆ ಉತ್ಸಾಹದಿಂದ ಸೈನಿಕನಾಗಲು ಮುಂದೆ ಬಂದ. ಯುದ್ಧರಂಗದ ಮುಂಚೂಣಿಯಲ್ಲಿ ಆದ ಅನುಭವದಿಂದ, ಹಲವಾರು ಬುದ್ಧಿಜೀವಿಗಳಂತೆ, ಈತನಲ್ಲೂ ತೀವ್ರ ಮಾನಸಿಕ ವೇದನೆ ಉಂಟಾಗಿ ಬದುಕಿನ ಅರ್ಥವನ್ನು ಪ್ರಶ್ನಿಸುವ ದೃಷ್ಟಿ ಮೂಡಿತು. ಇದರ ಫಲವಾಗಿ ತೀವ್ರ ಕಾಯಿಲೆಗೊಳಗಾಗಿ ಸೈನ್ಯದಿಂದ ಬಿಡುಗಡೆ ಪಡೆದು, ಯುದ್ಧವಿರೋಧಿ ಶಾಂತಿವಾದಿಯಾದ. ಅನಂತರ ರಾಜಕೀಯ ಪ್ರಭಾವ, ಬುದ್ಧಿಜೀವಿಗಳ ಅಭಿವ್ಯಕ್ತವಾದದ ಪ್ರಭಾವಕ್ಕೊಳಗಾಗಿ ಕ್ರಾಂತಿಕಾರೀ ಸಮಾಜವಾದಿಯಾದ. ಸ್ವತಂತ್ತ ಸಮಾಜವಾದೀ ಪಕ್ಷ ಸೇರಿ 1918ರಲ್ಲಿ ನಡೆದ ಮ್ಯೂನಿಕ್ ದಂಗೆಯಲ್ಲಿ ಭಾಗವಹಿಸಿದ. 

ಸೆರೆಮನೆಯಲ್ಲಿದ್ದಾಗ ಈತ ಅಭಿವ್ಯಕ್ತವಾದದ ರೀತಿಯಲ್ಲಿ ಡೀ ವಾಂಡ್ ಲುಂಗ್ (1919) ಎಂಬ ಮೊದಲ ನಾಟಕವನ್ನು ರಚಿಸಿದ. ಇದರಲ್ಲಿ ನಾಯಕ ಕ್ರಮೇಣ ಬದಲಾಗುತ್ತ ಬದುಕು ಹಾಗೂ ಸಮಾಜದ ಬಗ್ಗೆ ವಿಚಾರಗಳನ್ನು ರೂಪಿಸಿಕೊಳ್ಳುತ್ತ ಬೆಳೆಯುವ ಚಿತ್ರಣ ಕಾಣಬಹುದು. ವಾಸ್ತವ ಬದುಕು, ಹಾಗೂ ಸಂಕೇತ ಜೀವನ-ಎರಡೂ ಮಜಲುಗಳಲ್ಲಿ ನಾಟಕ ಬೆಳೆದಿದೆ. ವಾಸ್ಯವ ಬದುಕಿನ ಸ್ತರದಲ್ಲಿ ಇವನ ಅನುಭವಗಳೂ ಸಂಕೇತದ ಮಡಿಲಿನಲ್ಲಿ ಇವನ ತಿಳಿ ಮನಸ್ಸಿನ ಕನಸುಗಳೂ ಚಿತ್ರಿತಗೊಂಡಿವೆ. ಈ ನಾಟಕದಲ್ಲಿನ ನಾಯಕ ಪ್ರಾರಂಭದಲ್ಲಿ ದೇಶ ಪ್ರೇಮಿಯಾಗಿದ್ದು ಸ್ವದೇಶಕ್ಕಾಗಿ ಯುದ್ಧದಲ್ಲಿ ಸೈನಿಕನಾಗಿ ದುಡಿಯುವ ಉತ್ಸಾಹದಿಂದ ರಣರಂಗಕ್ಕೆ ಹೋಗುತ್ತಾನೆ. ಆತನ ಬದಲಾವಣೆ ಯುದ್ಧವಿರೋಧಿಯಾಗಿ ಕ್ರಾಂತಿಕಾರೀ ನಾಯಕನಾಗುವುದರಲ್ಲಿ ಪರ್ಯವಸಾನವಾಗುತ್ತದೆ. ಈ ನಾಟಕದ ವಿಶಿಷ್ಟ ತಂತ್ರವೆಂದರೆ ವಾಸ್ತವ ಅನುಭವಕ್ಕಿಂತ ಸಂಕೇತದ ಕನಸಿನ ಚಿತ್ರ ಒಂದು ಹೆಜ್ಜೆ ಮುಂದಿದ್ದು, ಕನಸಾದುದೆಲ್ಲ ವಾಸ್ತವ ಜೀವನದ ಮುಂದಿನ ಘಟನೆಯಾಗಿ ಪರಿಣಮಿಸುತ್ತದೆ. ಈ ನಾಟಕ ಟಾಲರನಿಗೆ ಹೆಸರು ತಂದಿತು. ಬಂಡಾಯವೇಳುವ ಜನತೆಯ ಮನಸ್ಸನ್ನು ಈತನ ಎಲ್ಲ ನಾಟಕಗಳೂ ಸೂಚಿಸುತ್ತವೆ. ಮಾಸ್ ಮೆನ್ಷ್ (1921); ಡಿ ಮಷೀನೆನ ಷ್ಟುರ್ಮರ್(1925); ಹಿಂಕೆಮನ್ (1924) ಮುಂತಾದುವು ಈತನ ಪ್ರಸಿದ್ಧ ನಾಟಕಗಳು. ಕೊನೆಯ ನಾಟಕ ಈತನ ಅತ್ಯುತ್ತಮ ರಂಗನಾಟಕವೆಂದು ಹೆಸರಾಗಿದೆ. ಈ ವೇಳೆಗಾಗಲೇ ಆದರ್ಶವಾದದಿಂದ ವಾಸ್ತವ ಬದುಕಿನ ಬಗೆಗೆ ಸಿನಿಕತನ ಇವನ ನಾಟಕದಲ್ಲಿ ಕಾಣಿಸಿಕೊಂಡಿತು. ಹೋಪ್ಲ ವಿರರ್ ಲೆಬೆನ್ (1927) ಎಂಬ ನಾಟಕದಲ್ಲಿ ಇದು ಸ್ಪಷ್ಟವಾಗಿ ಮೂಡಿದೆ. ಈ ನಾಟಕಗಳಲ್ಲೆಲ್ಲ ಜರ್ಮನಿಯ ಆ ಕಾಲದ ರಾಜಕೀಯ ಚಿತ್ರಣ ಸ್ಪಷ್ಟವಾಗಿ ಮೂಡಿದೆ. ರಾಜಕೀಯದಲ್ಲಿ ಅಭಿವ್ಯಕ್ತವಾದವನ್ನು ಪ್ರಬಲವಾಗಿ ಪ್ರತಿಪಾದಿಸಿದ ಟಾಲರ್ 1930ರಲ್ಲಿ ಫೌವೆವರ್ ಔನ್ ಡೆನ್ ಕೆಸೆಲ್ನ್ (1930) ಎಂಬ ನಾಟಕದಲ್ಲಿ ಜರ್ಮನಿಯಲ್ಲಾದ 1917ರ ನೌಕಾ ಕ್ರಾಂತಿಯ ವಿಫಲತೆಯ ಚಿತ್ರಣ ಕೊಟ್ಟಿದ್ದಾನೆ. 1932ರಲ್ಲಿ ಡೀ ಬ್ಲಿಂಡ್ ಗಾಟಿನ್ (1936) ಎಂಬ ನಾಟಕದಲ್ಲಿ ನ್ಯಾಯಾಲಯಗಳಲ್ಲಿನ ಕುರುಡು ನಿಯಮಗಳನ್ನು ಖಂಡಿಸಿದ್ದಾನೆ. ಈ ನಡುವೆ ಎರಡು ಕವನಸಂಗ್ರಹಗಳನ್ನು ಈತ ಪ್ರಕಟಿಸಿದ. ಈತನ ಹೊಪ್ಲ ವಿರ್‍ಲೆಬೆನ್ ನಾಟಕದ ನಾಯಕ ಕೊನೆಯಲ್ಲಿ ಆತ್ಮಹತ್ಯೆ ಮಾಡಿಕೊಳ್ಳುತ್ತಾನೆ ಬಕುಕಿನ ಬಗ್ಗೆ ಬೇಸರದಿಂದ. ಒಂದು ದೃಷ್ಟಿಯಲ್ಲಿ ಇದು ಟಾಲರನ ಜೀವನದ ಬೆಳೆವಣಿಗೆಯ ಸಂಕೇತವೇ ಎನ್ನಬಹುದು. 

ಜನತೆಯ ಬಗ್ಗೆ ನಂಬಿಕೆ ಕಳೆದುಕೊಂಡು ಟಾಲರ್, 1933ರಲ್ಲಿ ಗೆಲ್ಲರ್ ಜರ್ಮನಿಯಲ್ಲಿ ಅಧಿಕಾರಕ್ಕೆ ಬಂದ ಅನಂತರ, ದೇಶವನ್ನು ಬಿಟ್ಟು ಹೊರಟ. ಜರ್ಮನಿಯ ಅಭಿವ್ಯಕ್ತಿವಾದದ ಲೇಖಕರಲ್ಲಿ ಪಾಶ್ಚಾತ್ಯ ದೇಶಗಳಲ್ಲೆಲ್ಲ ಅತ್ಯಂತ ಪ್ರಸಿದ್ಧಿಪಡೆದ ಟಾಲರ್ ನ್ಯೂಯಾರ್ಕಿನ ಒಂದು ಕೋಣೆಯಲ್ಲಿ 1939ರ ಮೇ 22ನೆಯ ತಾರೀಕು ಆತ್ಮಹತ್ಯೆ ಮಾಡಿಕೊಂಡ. ಈತನ ಆತ್ಮಕಥೆ, ಐ ವಾಸ್ ಎ ಜರ್ಮನ್ (ಆಂಗ್ಲ ಅನುವಾದ) ಎಂಬುದು 1934ರಲ್ಲಿ ಪ್ರಕಟವಾಯಿತು.

ಕವಿಗಳು
ನಾಟಕಕಾರರು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಮೇಘಾ ಶೆಟ್ಟಿ

ಜೀ ಕನ್ನಡ ವಾಹಿನಿಯಲ್ಲಿ ಪ್ರಸಾರವಾಗುತ್ತಿರುವ ಜೊತೆ ಜೊತೆಯಲಿ (ಧಾರಾವಾಹಿ)    ಮಂಗಳೂರಿನಲ್ಲಿ ಜನಿಸಿದರು. ಬೆಂಗಳೂರಿನಲ್ಲಿ ತಮ್ಮ ವಿದ್ಯಾಭ್ಯಾಸವನ್ನು ಪಡೆದ .

ವೃತ್ತಿ ಜೀವನ
ಜೊತೆ ಜೊತೆಯಲಿ ಧಾರಾವಾಹಿಯ ಮೂಲಕ ಕಿರು ತೆರೆಗೆ ಕಾಲಿಟ್ಟ ಇವರು "ಥ್ರಿಬ್ಬಲ್ ರೈಡಿಂಗ್" ಚಲನಚಿತ್ರದ ಮೂಲಕ ಬೆಳ್ಳಿ ತೆರೆಯನ್ನು ಪ್ರವೇಶಿಸಿದರು. ೯ ಸೆಪ್ಟೆಂಬರ್ ೨೦೧೯ರಂದು .  .

ಪ್ರಶಸ್ತಿಗಳು
ಜೊತೆಜೊತೆಯಲಿ ಧಾರಾವಾಹಿಯಲ್ಲಿನ ನಟನೆಗಾಗಿ ಮೇಘಾ ಶೆಟ್ಟಿ ಅವರಿಗೆ   ಅವರಿಗೆ ಜೀ ಕುಟುಂಬ ಅವಾರ್ಡ್ಸ್ ೨೦೨೦ರ  ಅತ್ಯುತ್ತಮ ನಟಿ ಪ್ರಶಸ್ತಿ ದೊರಕಿದೆ.

ಮೇಘಾ ಶೆಟ್ಟಿ ಅವರ ಧಾರಾವಾಹಿ ಮತ್ತು ಚಲನಚಿತ್ರಗಳು

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು
 

ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಕನ್ನಡ ಚಲನಚಿತ್ರ ನಟಿಯರು
ವೈಷ್ಣವಿ ಗೌಡ

ವೈಷ್ಣವಿ ಗೌಡ ಅವರು ಕನ್ನಡ ಧಾರಾವಾಹಿ ಮತ್ತು ಚಲನಚಿತ್ರ ನಟಿ. ಇವರು ಬಿಗ್ ಬಾಸ್ ಎಂಟರ ಟಾಪ್-೪ ಸ್ಪರ್ಧಿಗಳಲ್ಲಿ ಒಬ್ಬರು. ಇವರು ಇನ್ಸ್ಟಾಗ್ರಾಂ ನಲ್ಲಿ ಒಂದು ಮಿಲಿಯನ್(ಹತ್ತು ಲಕ್ಷ) ಹಿಂಬಾಲಕರನ್ನು ಹೊಂದಿದ್ದಾರೆ.

ವೈಷ್ಣವಿ ಗೌಡ ಅವರ ವೃತ್ತಿ ಜೀವನ
೨೦೧೧ರಲ್ಲಿ "ದೇವಿ" ಧಾರಾವಾಹಿಯ ಮೂಲಕ ಕಿರುತೆರೆಯನ್ನು ಪ್ರವೇಶಿಸಿದ ವೈಷ್ಣವಿ ಗೌಡ ಅವರು ಅದರಲ್ಲಿನ "ದೇವಿ" ಪಾತ್ರ ಮತ್ತು ೨೦೧೩ರಲ್ಲಿ ಪ್ರಸಾರವಾದ "ಅಗ್ನಿಸಾಕ್ಷಿ" ಧಾರಾವಾಹಿಯ "ಸನ್ನಿಧಿ" ಪಾತ್ರದ ಮೂಲಕ ಪ್ರಸಿದ್ಧರಾದರು. ಇವರು ೨೦೧೭ರಲ್ಲಿ "ಭರ್ಜರಿ ಕಾಮಿಡಿ" ಶೋನಲ್ಲಿ ನಿರೂಪಕರಾಗಿದ್ದರು ಮತ್ತು ೨೦೨೦ರಲ್ಲಿ ಬಿಗ್ ಬಾಸ್ನ ಎಂಟನೇ ಆವೃತ್ತಿಯಲ್ಲಿ ಭಾಗವಹಿಸಿದ್ದರು. ಇವರು "ಡ್ರೆಸ್ ಕೋಡ್" ಚಲನಚಿತ್ರದ ಮೂಲಕ ಬೆಳ್ಳಿತೆರೆಯನ್ನು ಪ್ರವೇಶಿಸಿದರು.  ಇವರು "ಗಿರಿಗಿಟ್ಲೆ" ಚಿತ್ರದಲ್ಲೂ ಅಭಿನಯಿಸಿದ್ದಾರೆ

ಅಗ್ನಿಸಾಕ್ಷಿ
ಡಿಸೆಂಬರ್ ೨, ೨೦೧೩ರಲ್ಲಿ ತೆರೆ ಕಂಡ ಅಗ್ನಿಸಾಕ್ಷಿ ಧಾರಾವಾಹಿಯು ೧೫೮೬ ಎಪಿಸೋಡುಗಳು ಕಾಲ ಪ್ರಸಾರವಾಗಿತ್ತು.   ೬ ವರ್ಷಗಳ ಕಾಲ ಕಲರ್ಸ್ ಕನ್ನಡವಾಹಿನಿಯಲ್ಲಿ ಪ್ರಸಾರವಾದ ಈ ಧಾರಾವಾಹಿಯು ೧೯.೭ ರಷ್ಟು ಟಿ.ಆರ್.ಪಿ ಹೊಂದಿತ್ತು. ಇದು ಈಗಲೂ ಕನ್ನಡ ಧಾರಾವಾಹಿಗಳ ಮಟ್ಟಿಗಿನ ಗರಿಷ್ಟ ಟಿ.ಆರ್.ಪಿ ಆಗಿದೆ.

ವೈಷ್ಣವಿ ಗೌಡ ಅವರ ಅಭಿನಯದ ಚಲನಚಿತ್ರಗಳು/ಧಾರಾವಾಹಿ/ಶೋಗಳು

ವೈಷ್ಣವಿ ಮತ್ತು ಬಿಗ್ ಬಾಸ್ ಎಂಟು
ವೈಷ್ಣವಿ ಅವರು ಕನ್ನಡದ ಕಲರ್ಸ್ ಕನ್ನಡ ವಾಹಿನಿಯ ಬಿಗ್ ಬಾಸ್ ರಿಯಾಲಿಟಿ ಶೋನ ಎಂಟನೇ ಅವತರಣಿಕೆಯಲ್ಲಿ ಭಾಗವಹಿಸಿದ್ದರು. ಇದರಲ್ಲಿ ಯಾರ ವಿರೋಧವನ್ನೂ ಕಟ್ಟಿಕೊಳ್ಳದೇ, ಬೈಯೋದನ್ನೂ ನಗುನಗುತ್ತಲೇ ಬಯ್ಯುತ್ತಿದ್ದ ಇವರು "ರೇಷ್ಮೆ ಸೀರೆ" ಎಂದು ಪ್ರಖ್ಯಾತರಾಗಿದ್ದರು. ಇವರು ಇದರ ಟಾಪ್-೪ ಸ್ಪರ್ಧಿಗಳಲ್ಲಿ ಒಬ್ಬರಾಗಿದ್ದರು.

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು
 

ಕನ್ನಡ ಚಲನಚಿತ್ರ ನಟಿಯರು
ಕನ್ನಡ ಚಲನಚಿತ್ರ ನಿರ್ದೇಶಕರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಮಾಳಿಗೈ

ಮಾಳಿಗೈ ಮುಂಬರುವ ಭಾರತೀಯ ತಮಿಳು -ಭಾಷಾ  ಚಿತ್ರ    ಕಮಲ್ ಬೊಹ್ರಾ ಮತ್ತು ರಾಜೇಶ್ ಕುಮಾರ್ ನಿರ್ಮಿಸಿದ್ದಾರೆ. ಕಥೆ, ಚಿತ್ರಕಥೆ ಹಾಗು ದಿಲ್ ಸತ್ಯ ನಿರ್ದೇಶಿಸಲಾದ ಆಂಡ್ರಿಯಾ ಜೆರೆಮಿಯಾ, ಕಾರ್ತಿಕ್ ಜಯರಾಮ್, ಅಶುತೋಷ್ ರಾಣಾ, ರವಿಕುಮಾರ್ ಮತ್ತು ಇತರರು ನಟಿಸಿದ್ದಾರೆ.

ಪಾತ್ರವರ್ಗ 

 ಆಂಡ್ರಿಯಾ ಜೆರೆಮಿಯಾ
 ಕಾರ್ತಿಕ್ ಜಯರಾಮ್
 ಕೆ ಎಸ್ ರವಿಕುಮಾರ್
 ಮನೋಬಾಲಾ
 ಅಲಿ
 ಕೋವೈ ಸರಳ
 ಅಶುತೋಷ್ ರಾಣಾ

ಉತ್ಪಾದನೆ 
ಈ ಯೋಜನೆಯನ್ನು ಮುಂಬೈನಿಂದ ನಿರ್ಮಾಪಕರಾದ ರಾಜೇಶ್ ಕುಮಾರ್ ಕನ್ನಡದಲ್ಲಿ ಘೋಷಿಸಿದರು ಆದರೆ ನಂತರ ಅದನ್ನು ತಮಿಳಿನಲ್ಲಿ ದ್ವಿಭಾಷೆಯಾಗಿ ಯೋಜಿಸಲಾಯಿತು.   ಈ ಚಿತ್ರದಲ್ಲಿ ಆಂಡ್ರಿಯಾ ದ್ವಿಪಾತ್ರದಲ್ಲಿ ನಟಿಸುತ್ತಿದ್ದಾರೆ.   ಚಲನಚಿತ್ರ ತಂಡ ಪೋಸ್ಟ್ ಪ್ರೊಡಕ್ಷನ್ ಮತ್ತು ಬಿಡುಗಡೆ ಮೋಷನ್ ಪೋಸ್ಟರ್ ಅನ್ನು ಪೂರ್ಣಗೊಳಿಸಿದೆ

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು
ರೇಖಾ(ಕನ್ನಡ)

ರೇಖಾ ವೇದವ್ಯಾಸ್ , ಅಕ್ಷರ ಎಂದೂ ಕರೆಯಲ್ಪಡುವ ರೇಖಾ ಅವರು  ಭಾರತೀಯ ಚಲನಚಿತ್ರ ನಟಿ.  ಅವರು ಮುಖ್ಯವಾಗಿ ಕನ್ನಡ ಚಲನಚಿತ್ರಗಳಲ್ಲಿ ನಟಿಸಿದ್ದಾರೆ. ಇವರು ತೆಲುಗು ಮತ್ತು ತಮಿಳು ಚಿತ್ರಗಳಲ್ಲಿಯೂ ಕಾಣಿಸಿಕೊಂಡಿದ್ದಾರೆ.  ಮಾಡೆಲ್ ಆಗಿದ್ದ ಇವರು  ೨೦೦೧ರಲ್ಲಿ ಚಿತ್ರಾ  ಕನ್ನಡ ಚಿತ್ರದ ಮೂಲಕ ಬೆಳ್ಳಿತೆರೆಗೆ ನಾಯಕಿಯಾಗಿ ಪ್ರವೇಶಿಸಿದರು. ಇಲ್ಲಿಯವರೆಗೆ ಇವರು ವಿವಿಧ ದಕ್ಷಿಣ ಭಾರತೀಯ ಭಾಷೆಗಳಲ್ಲಿ ೩೦ ಕ್ಕೂ ಹೆಚ್ಚಿನ ಚಿತ್ರಗಳಲ್ಲಿ ನಟಿಸಿದ್ದಾರೆ.

ಆರಂಭಿಕ ಜೀವನ
ರೇಖಾ ಹುಟ್ಟಿ ಬೆಳೆದಿದ್ದು ಕರ್ನಾಟಕದ ಬೆಂಗಳೂರಿನಲ್ಲಿ. ಇವರು ತಮ್ಮ ಶಾಲಾ ಶಿಕ್ಷಣವನ್ನು ಬೆಂಗಳೂರಿನ ಕೆಂಗೇರಿಯ ಬಸವ ವಸತಿ ಬಾಲಕಿಯರ ಶಾಲೆಯಲ್ಲಿ ಮಾಡಿದರು.   ನಂತರ ಇವರು ಮದ್ರಾಸ್ ವಿಶ್ವವಿದ್ಯಾಲಯದಿಂದ ತನ್ನ ಬಿಬಿಎ ಅಂಚೆಶಿಕ್ಷಣ ಕೋರ್ಸನ್ನು, ಹವ್ಯಾಸಿ ಮಾಡೆಲಿಂಗ್ ಅನ್ನು ಮಾಡುತ್ತಾ  ನಟನೆಯಲ್ಲಿ ಮುಂದುವರಿಯಲು ಪ್ರಯತ್ನಿಸಿದರು .

ವೃತ್ತಿ ಬದುಕು 
ರಾಮೋಜಿ ರಾವ್ ನಿರ್ಮಿಸಿದ ಕಾಲೇಜು ನಾಟಕ ಚಿತ್ರಕ್ಕಾಗಿ ಇವರನ್ನು ಜಯಶ್ರೀ ದೇವಿ ಅವರು ಚಿತ್ರರಂಗಕ್ಕೆ ಕರೆತಂದರು. ಇದರಲ್ಲಿ ಅವರು  ಅನಿವಾಸಿ ಭಾರತೀಯ  ವಿದ್ಯಾರ್ಥಿಯಾಗಿ ನಟಿಸಿದರು. ಅದೇ ವರ್ಷ, ಅವರು ಸುದೀಪ್ ಜೊತೆಗೆ ಹುಚ್ಚ ಚಿತ್ರದಲ್ಲಿ ನಟಿಸಿದರು. ಅದೇ ವರ್ಷ ಶ್ರೀನು ವೈಟ್ಲರ ಆನಂದಂ ಚಿತ್ರದ ಮೂಲಕ ತೆಲುಗು  ಚಿತ್ರರಂಗಕ್ಕೆ ಪಾದಾರ್ಪಣೆ ಮಾಡಿದರು.  ಈ ಮೂರೂ ಚಿತ್ರಗಳೂ ವಾಣಿಜ್ಯಿಕವಾಗಿ ಯಶಸ್ವಿಯಾದವು.   ಇವರು ಅಭಿನಯದ ತೆಲುಗು ಚಿತ್ರ ಡೋಂಗೋಡು ನಲ್ಲಿ  ರವಿತೇಜ ನಾಯಕನಾಗಿ ಕಾಣಿಸಿಕೊಂಡಿದ್ದರು.  ಸಬಪತಿಯ ಪ್ರೇಮ ತ್ರಿಕೋನ ಆಧಾರಿತ ಚಿತ್ರ ಪುನ್ನಗೈ ಪೂವೆ ಚಿತ್ರದ ಮೂಲಕ ತಮಿಳು ಚಿತ್ರರಂಗಕ್ಕೆ ಪಾದಾರ್ಪಣೆ ಮಾಡಿದರು. ೨೦೦೩ರಲ್ಲಿ ಇವರು ತಮ್ಮ ಮೊದಲ ಮತ್ತು ಇಲ್ಲಿಯವರೆಗಿನ ಬಿಡುಗಡೆಯಾದ ಏಕೈಕ ಹಿಂದಿ ಚಿತ್ರ ಮುದ್ದಾದಲ್ಲಿ ಆರ್ಯ ಬಬ್ಬರ್ ಜೊತೆ ನಟಿಸಿದರು. ಇವರು  ರಂಭಾ, ಜ್ಯೋತಿಕಾ ಮತ್ತು ಲೈಲಾ ಮೆಹ್ದಿನ್ ರನ್ನು ಒಳಗೊಂಡ ಸ್ತ್ರೀ-ಆಧಾರಿತ ಥ್ರೀ ರೋಸಸ್ ಚಿತ್ರದಲ್ಲಿ ಪೋಷಕ ಪಾತ್ರದಲ್ಲಿ ಕಾಣಿಸಿಕೊಂಡರು. ಮುಂದಿನ ವರ್ಷ ಚೆಲ್ಲಾಟ ಹಾಗೂ   ಗಣೇಶ್ ಅವರ ಮೊದಲ ಚಲನಚಿತ್ರ ಹುಡುಗಾಟದಲ್ಲಿ ಕಾಣಿಸಿಕೊಂಡರು   ಆ ನಂತರ ದ್ವಿಭಾಷಾ ಚಿತ್ರ ನಿನ್ನಾ ನೇಪು ರೇಪು / ನೇಟ್ರು ಇಂದ್ರು ನಾಲೈ ಮತ್ತು ರಮೇಶ್ ಅರವಿಂದ್ ನಿರ್ದೇಶನದ ಅಪಘಾತದಲ್ಲಿ ನಟಿಸಿದರು.ಇವರು ಮಸ್ತ್ ಮಜಾ  ಮಾಡಿ, ರಾಜ್ ದಿ ಶೋಮ್ಯಾನ್ ಮತ್ತು ಯೋಗಿ ಚಲನಚಿತ್ರಗಳಲ್ಲಿ ವಿಶೇಷ ಪಾತ್ರದಲ್ಲಿ ಕಾಣಿಸಿಕೊಂಡಿದ್ದಾರೆ  ೨೦೧೦ ರಲ್ಲಿ, ಅವರ ಅಪ್ಪು ಪಪ್ಪು ಎಂಬ ಚಿತ್ರ ಬಿಡುಗಡೆಯಾಯ್ತು. ಇವರ ಇತ್ತೀಚೆಗೆ  ಬಿಡುಗಡೆಯಾದ ಬಾಸ್ ಚಿತ್ರದಲ್ಲಿ ದರ್ಶನ್  ಜೋಡಿಯಾಗಿ ನಟಿಸಿದರು.  ಅವರು ಪ್ರಸ್ತುತ ಸಬಪತಿ  ನಿರ್ದೇಶನದ ಪ್ರೇಮಾ ಚಂದ್ರಮಾಮ,   ದಿಗಂತ್ ಜೊತೆಗೆ ತುಳಸಿ ನಿರ್ದೇಶನದ ಜಾಲಿ ಬಾಯ್ ನಲ್ಲಿ ನಟಿಸಿದ್ದಾರೆ

ರೇಖಾ ಅಭಿನಯದ ಚಿತ್ರಗಳ ಪಟ್ಟಿ

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು 
 
 

ತೆಲುಗು ಚಲನಚಿತ್ರ ನಟಿಯರು
ಜೀವಂತ ವ್ಯಕ್ತಿಗಳು
ಕನ್ನಡ ಚಲನಚಿತ್ರ ನಟಿಯರು
ಭಾರತೀಯ ಚಲನಚಿತ್ರ ನಟಿಯರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಸೋನಾಕ್ಷಿ

ಸೋನಾಕ್ಷಿ ಅವರು ಕನ್ನಡ ಚಲನಚಿತ್ರ ನಟಿ. ಇವರು ಕನ್ನಡ ಚಿತ್ರರಂಗದಲ್ಲಿ ಇದ್ದಿದ್ದು ಮೂರೇ ವರ್ಷವಾದರೂ ಇವರು ತಮ್ಮ ಕುಂತೀಪುತ್ರ ಮತ್ತು ಮೋಜುಗಾರ ಸೊಗಸುಗಾರ ಚಿತ್ರಗಳ ಅಭಿನಯದಿಂದ ಪ್ರೇಕ್ಷಕರ ಮನಗೆದ್ದರು.

ಸಿನಿಮಾ ಜೀವನ
ಸೋನಾಕ್ಷಿ ಅವರ ಮೊದಲ ಚಿತ್ರ ಕುಂತೀಪುತ್ರವನ್ನು ವಿಜಯ್ ಅವರು ನಿರ್ದೇಶಿಸಿದ್ದರು. ಇದರಲ್ಲಿ ಇವರು ಡಾ| ವಿಷ್ಣುವರ್ಧನ್ ಅವರೊಂದಿಗೆ ನಟಿಸಿದ್ದರು. ಇದರಲ್ಲಿ ಇವರ "ಈ ಪ್ರೇಮ ಮರೆಯದ ಮನಸಿನ ಸಂಗಮ" ಗೀತೆ ತುಂಬಾ ಪ್ರಸಿದ್ಧವಾಗಿತ್ತು. ವಿಷ್ಣುವರ್ಧನ್ ಮತ್ತು ಸೋನಾಕ್ಷಿ ಅವರ ಯಶಸ್ವಿ ಜೋಡಿ ಯಮಕಿಂಕರ, ಮೋಜುಗಾರ ಸೊಗಸುಗಾರ ಮತ್ತು ಹೆಲೋ ಡ್ಯಾಡಿ ಚಿತ್ರಗಳಲ್ಲಿ ಅಭಿನಯಿಸಿದರು.

ವಿಷ್ಣುವರ್ಧನ್ ನಾಯಕಿ
ಇವರ ನಾಲ್ಕೂ ಚಿತ್ರಗಳಲ್ಲಿ ವಿಷ್ಣುವರ್ಧನ್ ಅವರೇ ನಾಯಕರಾಗಿದ್ದರಿಂದ ಇವರಿಗೆ ವಿಷ್ಣುವರ್ಧನ್ ಅವರ ನಾಯಕಿ ಎಂದೇ ಜನ ಕರೆಯುತ್ತಿದ್ದರು.

ಸೋನಾಕ್ಷಿ ಅವರ ಅಭಿನಯದ ಚಲನಚಿತ್ರಗಳು

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು
 

ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಕನ್ನಡ ಚಲನಚಿತ್ರ ನಟಿಯರು
ಅಕ್ಕಮಕ್ಕನ ಬಿಡಾರ

ಮಂಗಳೂರಿನ ಅಕ್ಕಮಕ್ಕನ ಬಿಡಾರ ಎಂಬುದಾಗಿ ಕರೆಯಿಸಿ ಕೊಳ್ಳುವ ಹೋಟೆಲ್  ತುಳುವರಿಗೆ ಕೇವಲ ಹೋಟೆಲ್ ಅಲ್ಲ, ಶತಮಾನದ ಭಾವನಾತ್ಮಕ ನಂಟು ಹೊಂದಿರುವ ಜಾಗ.

ಕುಡ್ಲದ ಅಕ್ಕಮಕ್ಕೆನ ಬುಡಾರ
ಮಂಗಳೂರಿನಲ್ಲಿ ಈಗ ಹಲವಾರು ಐಷಾರಾಮಿ ಫೈವ್‌ಸ್ಟಾರ್‌ ಹೋಟೆಲ್ ತಲೆ ಎತ್ತಿವೆ. ಜೊತೆಗೆ ಉತ್ತಮ ಸೇವೆಗಳನ್ನು ನೀಡುತ್ತಿದೆ. ಆದರೆ 130 ವರ್ಷಗಳ ಹಿಂದೆಯೇ ಮಂಗಳೂರಿನಲ್ಲಿ ಒಂದು ಜನಪ್ರಿಯ ಹೊಟೇಲ್ ಇತ್ತು. ಅದು ಈಗಲೂ ಗ್ರಾಹಕರಿಗೆ ಉತ್ತಮ ಸೇವೆ ನೀಡುತ್ತಿದೆ ಎಂದರೆ ನಂಬಲೇಬೇಕು. ಅದುವೇ ಅಕ್ಕಮಕ್ಕ ಹೊಟೇಲ್‌. ಈ ಹೆಸರು ಹೆಚ್ಚಾಗಿ ಮಂಗಳೂರಿಗರಿಗೆ ಅಲ್ಲದೆ ಅವಿಭಜಿತ ಜಿಲ್ಲೆಯಲ್ಲಿರುವರಿಗೂ ಚಿರಪರಿಚಿತ, ಆದರೆ ಇದರ ಹಿನ್ನೆಲೆ ಹೆಚ್ಚಿನವರಿಗೆ ತಿಳಿದಿಲ್ಲ.

ಇತಿಹಾಸ
ಅಕ್ಕಮಕ್ಕೆ ಎಂಬ ಮಹಿಳೆ ಮೂಲತಃ ತಲಪಾಡಿಯವರು. ಮದುವೆಯಾದ ಅವರ ಕೆಲವೇ ವರ್ಷಗಳಲ್ಲಿ ಅವರ ಗಂಡ ತೀರಿಕೊಂಡರು. ಮುಂದೆ ಬೇರೆ ಬೇರೆ ಕಾರಣಗಳಿಗೆ ತಲಪಾಡಿ ಊರನ್ನು ತೊರೆದು ತನ್ನ ತಮ್ಮ ಐತಪ್ಪ ಮಾಡ ಅವರ ಜೊತೆ ಮಂಗಳೂರಿನಲ್ಲಿ ನೆಲೆಸಿದರು.
ಈ ಹೋಟೆಲ್ ಯಾವಾಗ ಪ್ರಾರಂಭವಾಯಿತೆಂದು ನಿಖರವಾಗಿ ಯಾರಿಗೂ ಗೊತ್ತಿಲ್ಲ. ಆದರೆ ಕೆಲವರ ಪ್ರಕಾರ 120 ರಿಂದ 130 ವರ್ಷ ಆಯಿತು ಅಕ್ಕಮಕ್ಕೆಯ ನಂತರ ಮಗಳು ಚಂದ್ರಾವತಿ ನೋಡಿಕೊಳ್ಳುತ್ತಿದ್ದರು. ಅವರನ್ನು ಕಿನ್ಯಕ್ಕೆ ಎಂದು ಕರೆಯುತ್ತಿದ್ದರು. ಮುಂದೆ ಈ ಹೋಟೆಲಿನ ಜವಾಬ್ದಾರಿ ನೋಡಿದರು. ಈಗ ಸತ್ಯವತಿ ಅವರು ಹೊಟೇಲು ನೋಡಿಕೊಳ್ಳುತ್ತಿದ್ದಾರೆ.
ಸ್ವಾತಂತ್ರ್ಯ ಹೋರಾಟದ ವೇಳೆ ಬ್ರಿಟಿಷ್ ಪೊಲೀಸರಿಂದ ಏಟು ತಿಂದವರಿಗೆ ಅಕ್ಕಮಕ್ಕೆ ಅವರನ್ನು ಉಪಚರಿಸಿ, ವೈದ್ಯಕೀಯ ಚಿಕಿತ್ಸೆ ಕೊಡಿಸುತ್ತಿದ್ದರು ಎಂಬುವುದನ್ನು ಕೆಲವರು ಈಗಲೂ ನೆನಪಿಸುತ್ತಿದ್ದಾರೆ.

ಬೆಳವಣಿಗೆ
ಈ ವೇಳೆ ಇವರ ಸಣ್ಣ ಗುಡಿಸಲಿನಲ್ಲಿ ದೂರದ ಹಳ್ಳಿಯಿಂದ ಬಂದ ಶಾಲಾ ಮಕ್ಕಳಿಗೆ ಉಳಿದುಕೊಳ್ಳುವ ವ್ಯವಸ್ಥೆ ಇತ್ತು. ಮುಂದೆ ಅವರಿಗೆಲ್ಲ ಮೂರು ಹೊತ್ತು ಊಟ ನೀಡುವುದೂ ಅನಿವಾರ್ಯವಾಯಿತು. ಬೆಳಗ್ಗೆ ಕರಾವಳಿ ಶೈಲಿಯ ಗಂಜಿ ಊಟ, ಎಟ್ಟಿದ ಚಟ್ನಿ ಅಂದರೆ ತೆಂಗಿನಕಾಯಿ ಮತ್ತು ಕಾಯಿಮೆಣಸು ಚಟ್ನಿಗೆ ಹುರಿದ ಹುಡಿ ಸಿಗಡಿ ಮೀನು ಬೆರಸಿ ರುಚಿಕಟ್ಟಾದ ವಿಶೇಷ ಚಟ್ಟಿ ತಯಾರಿಸುವುದು, ಅಕ್ಕಮಕ್ಕೆ ಬುಡಾರ ಹೊಟೇಲಿನಲ್ಲಿ ಮೊದಲು ಮೀನಿನ ಊಟ ಇರಲಿಲ್ಲ.
ಅಕ್ಕಮಕ್ಕೆಯ ಮುಖ್ಯ ಉದ್ದೇಶ ಹಸಿದವರಿಗೆ ಒಪ್ಪತ್ತಿನ ಊಟ ನೀಡುವುದು. ಆಗ ಊಟಕ್ಕೆ ಹಣ ಇಲ್ಲದಿದ್ದರೂ ನಾಳೆ ಕೊಡಿ ಎನ್ನುತ್ತಿದ್ದರು. ದೂರದ ಊರಿನಿಂದ ಮಂಗಳೂರಿಗೆ ಕಾರ್ಯ ನಿಮಿತ್ತ ಬರುತ್ತಿದ್ದವರು ಅಕ್ಕಮಕ್ಕನ ಹೋಟೇಲಿಗೆ ಮಧ್ಯಾಹ್ನದ ಊಟಕ್ಕಾಗಿ ಬರುತ್ತಿದ್ದರು. ದೂರದ ಊರಿನಿಂದ ಹೆಚ್ಚಾಗಿ ನಡೆದುಕೊಂಡೇ ಅಥವಾ ಎತ್ತಿನ ಗಾಡಿಲ್ಲಿ ಬರುತ್ತಿದ್ದರು. ದಣಿದು ಬರುತ್ತಿದ್ದರಿಂದ ಊಟಮಾಡಿ ಅಲ್ಲೇ ಜಗುಲಿಯಲ್ಲಿ ಸ್ವಲ್ಪ ಹೊತ್ತು ದಣಿವಾರಿಸಿ ಒಂದು ಅಡಿಕೆ ಎಲೆ ಜಗಿದು ಸುಧಾರಿಸಿಕೊಂಡ ಬಳಿಕ ತಮ್ಮ ಊರುಗಳಿಗೆ ವಾಪಾಸ್ಸಾಗುತ್ತಿದ್ದರು. ಆಗ ಮಧ್ಯಮ ವರ್ಗದವರಿಗೆ ಬೆಂಚು, ಮೇಜು, ಕುರ್ಚಿಯಲ್ಲಿ ಕುಳಿತು ಊಟ ಮಾಡುವಷ್ಟು ಸವಲತ್ತು ಇರಲಿಲ್ಲ. ಆಗ ಇವರ ಹೋಟೇಲಿನ ನೆಲದಲ್ಲಿ ಮಣೆ ಹಾಕಿ ಊಟ ಬಡಿಸುವುದು ಕ್ರಮವಾಗಿತ್ತು. ಅವರ ಸುಧಾರಿಕೆ, ಯೋಗ ಕ್ಷೇಮ ವಿಚಾರಿಸುವ ರೀತಿ ತುಂಬಾ ಜನರಿಗೆ ಇಷ್ಟವಾಗುತಿತ್ತು.

ಹೊಟೇಲು ಇರುವ ಜಾಗ
ಮಂಗಳೂರಿನ ಹೃದಯಭಾಗದ ಕೆ.ಎಸ್ ರಾವ್ ರಸ್ತೆಯ ಹಂಪನಕಟ್ಟೆಯ ಸಿಗ್ನಲ್ ಬಳಿ ಈ ಹೊಟೇಲ್ ಇದೆ.  ಇಲ್ಲಿ ಈಗ ಟೇಬಲ್ ಮೇಲೆ ಬಾಳೆ ಎಲೆ ಹಾಕಿ ಊಟ ಬಡಿಸುವುದು. ಕುಡಿಯಲು ಬಿಸಿನೀರು, ಕುಚ್ಚಲು ಅಕ್ಕಿಯ ಅನ್ನ, ಉಪ್ಪಿನಕಾಯಿ, ಒಂದು ಬಗೆ ತರಕಾರಿ ಪಲ್ಯ, ಆಮೇಲೆ ಮೀನಿನ ಪದಾರ್ಥ ಇರುತ್ತದೆ.

ವಿಶೇಷತೆ 
ವಿಶೇಷ ಅಂದರೆ ಈಗಲೂ ಗ್ಯಾಸ್ ಬಳಸದೇ ಕಟ್ಟಿಗೆಯಲ್ಲಿ ಅಡುಗೆ ಮಾಡುತ್ತಾರೆ. ಜೊತೆಗೆ ಇಲ್ಲಿ ಮೀನೂಟ ಬಿಟ್ಟರೆ ಕೋಳಿ ಪದಾರ್ಥ ಅಥವಾ ಯಾವುದೇ ಬೇರೆ ಪದಾರ್ಥ ಸಿಗುವುದಿಲ್ಲ.  ವಿವಿಧ ರೀತಿಯ ಮೀನು ಫ್ರೈ ಸಿಗುತ್ತದೆ. ವಿಶೇಷವೆಂದರೆ ಇದನ್ನು ತೆಂಗಿನ ಎಣ್ಣೆಯಲ್ಲಿ ಮಾತ್ರ ಕಾಯಿಸುತ್ತಾರೆ. ಇದು ಪ್ರತಿನಿತ್ಯ ಮಧ್ಯಾಹ್ನ 12.30ರಿಂದ 3.30ರವರೆಗೆ ರಾತ್ರಿ ರಾತ್ರಿ 7ರಿಂದ 10ರವರೆಗೆ ತೆರೆದಿರುತ್ತದೆ. ಈಗಲೂ ಮಣ್ಣಿನ ಮಡಕೆಯನ್ನು ಊಟದ ಟೇಬಲ್ ಬಳಿ ತಂದಿಟ್ಟು ಗೆರಟೆಯಿಂದ ನಿರ್ಮಿತವಾದ ಸೌಟಿನಿಂದ ಘಮಘಮ ಪರಿಮಳದ ಮೀನಿನೂಟ ಬಡಿಸುತ್ತಾರೆ.

೨೦೧೮ ರಲ್ಲಿ ಈ ಹೋಟೇಲಿನ ಮೇಲೆ ಮರವೊಂದು ಬಿದ್ದು ಹೋಟೇಲಿನ ಹೆಚ್ಚು ಭಾಗಕ್ಕೆ ಹಾನಿಯಾಗಿತ್ತು. ನಂತರದಲ್ಲಿ ಅದನ್ನು ಸರಿಪಡಿಸಲಾಗಿದೆ.

ಉಲ್ಲೇಖಗಳು

ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ವಿಸ್ತರಿಸಿದ ಲೇಖನ
ಮಂಗಳೂರು ತಾಲ್ಲೂಕು
ಕರಾವಳಿಯ ಆಹಾರಗಳು
ತುಳು ಜನಗಳು
ಹೊಟೆಲ್ ಗಳು
ಭಾವನಾ ರಾವ್



ವೃತ್ತಿ ಜೀವನ
ಭಾವನಾ ರಾವ್ ಭಾರತೀಯ ಚಲನಚಿತ್ರ ನಟಿ. ಗಾಳಿಪಟ  ಚಲನಚಿತ್ರದ ಮೂಲಕ ೨೦೦೮ರಲ್ಲಿ ಇವರ ಚಿತ್ರರಂಗಕ್ಕೆ ಪಾದಾರ್ಪಣೆ ಮಾಡಿದರು. ಕೋಲಾ ಕೊಲಯ ಮುಂಧರಿಕಾ ಮತ್ತು ವಿನ್‌ಮೀಂಗಲ್‌ಗಳಲ್ಲಿ ಪ್ರಮುಖ ಪಾತ್ರಗಳನ್ನು ನಿರ್ವಹಿಸುವ ಮೂಲಕ ಅವರು ಜನಮನ್ನಣೆಯನ್ನು ಗಳಿಸಿದರು.     ಅವರು ಭರತನಾಟ್ಯ ನರ್ತಕಿ ಮತ್ತು ಪ್ರಮುಖ ಚಲನಚಿತ್ರ ನಟಿಯಾಗುವ ಮೊದಲು ವಿವಿಧ ದೂರದರ್ಶನ ಕಾರ್ಯಕ್ರಮಗಳಿಗೆ ನಿರೂಪಣೆ ಮಾಡಿದ್ದಾರೆ  . 

ಭಾವನಾ ರಾವ್  ಅವರು ಕನ್ನಡ ಚಿತ್ರಗಳಲ್ಲದೇ ತಮಿಳು ಚಲನಚಿತ್ರಗಳಾದ "ವಿನ್ಮೀಂಗಲ್"(೨೦೧೨), "ಮನಯುದ್ಧಮ್"(೨೦೧೩) ಗಳಲ್ಲಿ ನಟಿಸಿದ್ದಾರೆ. ಇವರು "ಅಟ್ಟಹಾಸ"(೨೦೧೩), ಮಹಾ ಭಕ್ತ ಸಿರಿಯಾಲ (೨೦೧೪), ಪರಪಂಚ (೨೦೧೬),  ಸತ್ಯಹರಿಶ್ಚಂದ್ರ (೨೦೧೭) ಮತ್ತು "ದಯವಿಟ್ಟು ಗಮನಿಸಿ" (2017)ಗಳಲ್ಲಿ ನಟಿಸಿದ್ದಾರೆ. ೨೦೧೭ ರಲ್ಲಿ ಭಾವನಾ ಅವರು ಸತೀಶ್ ನೀನಾಸಂ ಮತ್ತು ರೋಶ್ನಿ ಪ್ರಕಾಶ್ ಜೊತೆಯಲ್ಲಿ ನಿರ್ದೇಶಕ ರವಿ ಶ್ರೀವತ್ಸ ಅವರ "ಟೈಗರ್ ಗಲ್ಲಿ" ಚಿತ್ರದಲ್ಲಿ ನಟಿಸಿದ್ದರು.

ಭಾವನಾ ರಾವ್ ಮತ್ತು ಬಿಗ್ ಬಾಸ್-೫
ಭಾವನಾ ರಾವ್ ಅವರು ೨೦೧೭ರಲ್ಲಿ ಕಲರ್ಸ್ ಕನ್ನಡ ವಾಹಿನಿಯಲ್ಲಿ ಬರುವ  ಬಿಗ್ ಬಾಸ್ ರಿಯಾಲಿಟಿ ಶೋನ ಐದನೇ ಆವೃತ್ತಿಯಲ್ಲಿ ಭಾಗವಹಿಸಿದ್ದರು

ಭಾವನಾ ರಾವ್ ಅವರ ಅಭಿನಯದ ಚಿತ್ರಗಳು

ಉಲ್ಲೇಖಗಳು

ಬಾಹ್ಯ ಕೊಂಡಿಗಳು
 

 

೧೯೮೯ ಜನನ
ಕನ್ನಡ ಚಲನಚಿತ್ರ ನಟಿಯರು
ಜೀವಂತ ವ್ಯಕ್ತಿಗಳು
ಭಾರತೀಯ ಚಲನಚಿತ್ರ ನಟಿಯರು
ವಿಕಿ ಲವ್ಸ್ ವಿಮೆನ್ ದಕ್ಷಿಣ ಏಷ್ಯಾ ಸ್ಪರ್ಧೆಗೆ ಬರೆದ ಲೇಖನ
ಮಳೆಮರ

ಮಳೆಮರ ರಸ್ತೆಬದಿಗಳಲ್ಲಿ ಅಲಂಕಾರಕ್ಕಾಗಿಯೂ ನೆರಳಿಗಾಗಿಯೂ ಬೆಳಸಲಾಗುವ ಮರ (ರೇನ್ ಟ್ರೀ). ಮೈಮಸೇಸೀ ಕುಟುಂಬಕ್ಕೆ ಸೇರಿದೆ. ಸಾಮಾನಿಯ ಸಾಮಾನ್ ಅಥವಾ ಎಂಟರೊಲೋಬಿಯಮ್ ಸಾಮಾನ್ ಇದರ ವೈಜ್ಞಾನಿಕ ಹೆಸರು, ಛತ್ರಿಮರವೆಂಬ ಹೆಸರೂ ಇದಕ್ಕಿದೆ. ಜಾಲಿ, ಚುಜ್ಜಲು, ಬಾಗೆ, ಬಿಲ್ವಾರ ಮುಂತಾದವುಗಳ ಹತ್ತಿರ ಸಂಬಂಧಿಯಾದ ಇದು ಅವುಗಳಂತೆಯೇ ಉಷ್ಣವಲಯದ ಹಲವಡೆಗಳಲ್ಲಿ ಸ್ವಾಭಾವಿಕವಾಗಿ ಬೆಳೆಯುತ್ತದೆ.

ಗುಣಲಕ್ಷಣಗಳು
20-30 ಮೀ ಎತ್ತರಕ್ಕೆ ಬೆಳೆಯುವ ಪರ್ಣಪಾತಿಮರ. ಒಟ್ಟು ಗಾತ್ರಕ್ಕೆ ಹೋಲಿಸಿದರೆ ಕೊಂಚ ಚಿಕ್ಕದಾಗಿ ಕಾಣುವ ಬೊಡ್ಡೆ ಮತ್ತು ವಿಶಾಲವಾಗಿ ಹರಡಿಕೊಂಡಿರುವ ಹಂದರದಿಂದಾಗಿ ಮರ ಚೆಲುವಾಗಿ ಕಾಣುತ್ತದೆ. ಎಲೆಗಳು ದ್ವಿಪಿಚ್ಛಕ ಸಂಯುಕ್ತ ಬಗೆಯವು. ಒಂದೊಂದು ಎಲೆಯಲ್ಲೂ ಅಂಡಾಕಾರದ ಅನೇಕ ಕಿರು ಎಲೆಗಳುಂಟು, ಕಿರು ಎಲೆಗಳ ಮೇಲ್ಮೈ ನಯಹೊಳಪಿನಿಂದ ಕೂಡಿದೆಯಾದರೆ, ತಳಭಾಗ ನವುರಿನಿಂದ ಕೂಡಿದೆ. ರಾತ್ರಿ ವೇಳೆಯಲ್ಲೂ ಮಳೆಬೀಳುವ ಸೂಚನೆ ಕಂಡುಬಂದಾಗಲೂ ಕಿರುಎಲೆಗಳು ಮಡಿಚಿಕೊಂಡು ಬಾಗುತ್ತವೆ. ಇವುಗಳ ಬಣ್ಣ ನಸುಗೆಂಪು ಮಿಶ್ರಿತ ಹಸುರು. ಕಾಯಿಗಳು ೧೫-೨೦ ಸೆಂಮೀ ಉದ್ದದ ಮತ್ತು ೨ ಸೆಂಮೀ ಅಗಲದ ಹಲ್ಲೆಗಳಂತಿವೆ. ಒಳಗೆ ಸಿಹಿಯಾದ ತಿರುಳೂ ಅದರೊಳಗೆ ಹುದುಗಿರುವ ೧೦-೧೨ ಬೀಜಗಳೂ ಉಂಟು.

ಬೇಸಾಯ
ಮಳೆಮರವನ್ನು ಬೀಜ ಇಲ್ಲವೆ ಗೆಲ್ಲುಗಳ ಮೂಲಕ ವೃದ್ಧಿಸಲಾಗುತ್ತದೆ. ಉಷ್ಣತೆ ಮತ್ತು ಆರ್ದ್ರತೆ ಹೆಚ್ಚಾಗಿರುವ ತಾಣಗಳಲ್ಲಿ ಚೆನ್ನಾಗಿ ಬೆಳೆಯುತ್ತದೆ. ಕತ್ತರಿಸಿದರೆ ಹುಲುಸಾಗಿ ಚಿಗುರೊಡೆಯುವ ಸ್ವಭಾವ ಇದರದು.

ಉಪಯೋಗಗಳು
ಇದರ ಸೊಪ್ಪು ಮತ್ತು ಕಾಯಿಗಳಲ್ಲಿ ಹೆಚ್ಚು ಮೊತ್ತದ ಪೌಷ್ಟಿಕಾಂಶಗಳೂ ಅಪೇಕ್ಷಣೀಯ ರುಚಿಯೂ ಇದೆಯಾಗಿ ದನಗಳಿಗೆ ಕುದುರೆಗಳಿಗೆ ಇವು ಒಳ್ಳೆಯ ಮೇವು ಎನಿಸಿವೆ. ಕರಾವಿನ ದನಗಳಿಗೆ ಕಾಯಿಗಳನ್ನು ತಿನಿಸಿದರೆ ಹಾಲಿನ ಮೊತ್ತ ಹೆಚ್ಚುವುದೆಂದು ಹೇಳಲಾಗಿದೆ. ತಾಜಾ ಮಾತ್ರವಾಗಿ ಅಲ್ಲದೆ ಕಾಯಿಗಳನ್ನು ಒಣಗಿಸಿ ಹಲವುಕಾಲ ಸಂಗ್ರಹಿಸಿಟ್ಟು ದನಗಳಿಗೆ ಕೊಡಬಹುದು. ಕಾಯಿಯ ತಿರುಳಿನಿಂದ ಆಲ್ಕೊಹಾಲನ್ನು ತಯಾರಿಸಬಹುದು. ಮಳೆಮರದ ಕಾಂಡದಿಂದ ಕೆಳದರ್ಜೆಯ ಗೋಂದನ್ನು ತಯಾರಿಸುವುದಿದೆ. ಇದರ ಚೌಬೀನೆ ಹಗುರ ಮತ್ತು ಮೆತು ತೆರನಾದುದು. ಇದರಿಂದ ಪೀಠೋಪಕರಣಗಳನ್ನು ತಯಾರಿಸಬಹುದಾದರೂ ಈ ತೆರನ ಬಳಕೆ ಕಡಿಮೆ. ಉರುವಲಾಗಿ ಕೂಡ ಬಳಕೆಯಲ್ಲಿಲ್ಲ. ದಕ್ಷಿಣ ಭಾರತ ಹಾಗೂ ಬರ್ಮದ ಹಲವೆಡೆಗಳಲ್ಲಿ ಅರಗು ಕೀಟಗಳಿಗೆ ಆಶ್ರಯದಾತವಾಗಿದೆಯಾದರೂ ಇದರಿಂದ ಲಭಿಸುವ ಅರಗು ಉತ್ತಮ ಬಗೆಯದಲ್ಲ.

ವ್ಯಾಪ್ತಿ
ಮ್ಯಾಲಗ್ಯಾಸೀ, ಉಗಾಂಡ, ಇಂಡೋನೇಷ್ಯ ಮುಂತಾದಡೆಗಳಲ್ಲಿ ಕಾಫಿ, ಕೊಕೊ, ವ್ಯಾನಿಲ, ಪಚೌಲಿ ಮುಂತಾದ ವಾಣಿಜ್ಯ ಬೆಳೆಗಳ ತೋಟಗಳಲ್ಲಿ ನೆರಳು ನೀಡುವ ಮರವಾಗಿ ಮಳೆಮರವನ್ನು ಬೆಳಸಲಾಗುತ್ತದೆ.

ಗ್ಯಾಲರಿ

ಅಡಿಟಿಪ್ಪಣಿಗಳು

ಉಲ್ಲೇಖಗಳು
  (2004): The Golden Rain Tree. Version of 2004-MAY-01. Retrieved 2008-MAR-31.
  (2005): Albizia saman. Version 10.01, November 2005. Retrieved 2008-MAR-30.
  (1815): Reise in die Aequinoctial-Gegenden des neuen Continents (Part 3). J.G. Cotta, Stuttgart and Tübingen. Image/PDF fulltext at Google Books

ಹೊರಗಿನ ಕೊಂಡಿಗಳು
 Hawaiian Ecosystems at Risk Project page for Samanea saman
 Reference for Telugu word Nidra Ganneru

ಮರಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಎಲ್. ಮುರುಗನ್

ಲೋಗನಾಥನ್ ಮುರುಗನ್ ಒಬ್ಬ ಭಾರತೀಯ ರಾಜಕಾರಣಿ ಮತ್ತು ಪ್ರಸ್ತುತ ಮೀನುಗಾರಿಕೆ, ಪಶು ಸಂಗೋಪನೆ ಮತ್ತು ಹೈನುಗಾರಿಕೆ ಮತ್ತು ಮಾಹಿತಿ ಮತ್ತು ಪ್ರಸಾರ ಸಚಿವಾಲಯದಲ್ಲಿ ರಾಜ್ಯ ಸಚಿವರಾಗಿ ಸೇವೆ ಸಲ್ಲಿಸುತ್ತಿದ್ದಾರೆ.

Pl 7 ಜುಲೈ 2021 ರಂದು, ಅವರನ್ನು ಕೇಂದ್ರ ರಾಜ್ಯ ಸಚಿವರನ್ನಾಗಿ ಮಾಡಲಾಯಿತು, ಅದಕ್ಕೂ ಮೊದಲು ಅವರು ಭಾರತೀಯ ಜನತಾ ಪಕ್ಷದ ತಮಿಳುನಾಡು ಘಟಕದ ರಾಜ್ಯಾಧ್ಯಕ್ಷರಾಗಿದ್ದರು.  

ಜೀವಂತ ವ್ಯಕ್ತಿಗಳು
ಅಶುತೋಷ ಶರ್ಮ (ಸೈನಿಕ)

ಕರ್ನಲ್ ಅಶುತೋಷ್ ಶರ್ಮಾ ಅವರು ಎಸ್‌ಎಂ ಮತ್ತು ಎರಡು ಬಾರ್‌ ಎಂಬ ಸೇನಾ ಪದಕಗಳನ್ನು ಪಡೆದ  ಭಾರತೀಯ ಸೇನಾಧಿಕಾರಿ. ಅವರು 21 ನೇ ಬೆಟಾಲಿಯನ್ ರಾಷ್ಟ್ರೀಯ ರೈಫಲ್ಸ್ನ ಕಮಾಂಡಿಂಗ್ ಅಧಿಕಾರಿಯಾಗಿದ್ದರು. ಮೇ ೨, ೨೦೨೦ ರಂದು, ಜಮ್ಮು ಮತ್ತು ಕಾಶ್ಮೀರದ ಕುಪ್ವಾರಾ ಜಿಲ್ಲೆಯ ಹಂಡ್ವಾರದಲ್ಲಿ ನಡೆದ ಮುಖಾಮುಖಿಯಲ್ಲಿ ಅವರು ಹುತಾತ್ಮರಾದರು. ಅವರಿಗೆ ಮೂರು ಬಾರಿ ಶೌರ್ಯಕ್ಕಾಗಿ ಸೇನಾ ಪದಕ ನೀಡಲಾಗಿತ್ತು. ಅವರ ಸಾವಿಗೆ ಕೆಲವು ತಿಂಗಳ ಮೊದಲು ಸೇನಾ ಬಾರ್ ಮತ್ತು ಮರಣೋತ್ತರವಾಗಿ ಎರಡನೇ ಬಾರ್ ಸೇನಾಪದಕ ನೀಡಲಾಗಿತ್ತು.

ಆರಂಭಿಕ ಜೀವನ ಮತ್ತು ಶಿಕ್ಷಣ 
ಶರ್ಮಾ ಉತ್ತರ ಪ್ರದೇಶದ ಬುಲಂದ್‌ಶಹರ್‌ನಲ್ಲಿ ಮಣ್ಣು ಸಂರಕ್ಷಣಾ ಅಧಿಕಾರಿ ಶಂಭು ದತ್ ಪಾಠಕ್ ಮತ್ತು ಸುಧಾ ಶರ್ಮಾ ದಂಪತಿಗೆ ಜನಿಸಿದರು. ಈ ಕುಟುಂಬವು ಬುಲಂದ್‌ಶಹರ್‌ನ ಔರಂಗಾಬಾದ್ ಪ್ರದೇಶದ ಪರ್ವಾನಾ ಮಹ್ಮೋದ್‌ಪುರ ಹಳ್ಳಿಯಿಂದ ಬಂದವರು. ಅವರು ತಮ್ಮ ಶಾಲಾ ಶಿಕ್ಷಣ ಮತ್ತು ಪದವಿಗಳನ್ನು ಬುಲಂದ್‌ಶಹರ್‌ನಲ್ಲಿ ಮುಗಿಸಿದರು ಮತ್ತು ಡಿಎವಿ ಇಂಟರ್ ಕಾಲೇಜಿನಲ್ಲಿ ವ್ಯಾಸಂಗ ಮಾಡಿದರು. ಶರ್ಮಾ ಚಿಕ್ಕ ವಯಸ್ಸಿನಿಂದಲೇ ಭಾರತೀಯ ಸೇನೆಗೆ ಸೇರಲು ಬಯಸಿದ್ದರು ಮತ್ತು ಆರು ವರ್ಷಗಳ ಕಾಲ ಸೇರಲು ಪ್ರಯತ್ನಿಸಿದರು. ಅವರು ತಮ್ಮ ಹದಿಮೂರನೆಯ ಪ್ರಯತ್ನದಲ್ಲಿ ಯಶಸ್ವಿಯಾದರು ಮತ್ತು ಆಫೀಸರ್ಸ್ ಟ್ರೈನಿಂಗ್ ಅಕಾಡೆಮಿ (OTA), ಚೆನ್ನೈಗೆ ಸೇರಿದರು. ಒಟಿಎಯಲ್ಲಿ, ಅವರು ಹಾಕಿ ತಂಡದ ಭಾಗವಾಗಿದ್ದರು ಮತ್ತು ಡೆಹ್ರಾಡೂನ್‌ನ ಭಾರತೀಯ ಮಿಲಿಟರಿ ಅಕಾಡೆಮಿಯಲ್ಲಿ (ಐಎಂಎ) ನಡೆದ ಇಂಟರ್ ಅಕಾಡೆಮಿ ಕ್ರೀಡಾಕೂಟದಲ್ಲಿ ಅಕಾಡೆಮಿಯನ್ನು ಪ್ರತಿನಿಧಿಸಿದರು.

ಮಿಲಿಟರಿ ವೃತ್ತಿ 
ಶರ್ಮಾ ಚೆನ್ನೈನ ಒಟಿಎ (ಎಸ್‌ಎಸ್‌ಸಿ - 72) ಯಿಂದ ಪದವಿ ಪಡೆದರು, ಮತ್ತು ೧೯ ನೇ ಬೆಟಾಲಿಯನ್, ಬ್ರಿಗೇಡ್ ಆಫ್ ದಿ ಗಾರ್ಡ್ಸ್‌ಗೆ ಸೆಪ್ಟೆಂಬರ್ ೧, ೨೦೦೧ ರಂದು ಕಮೀಶನ್ ಆದರು. ಸೈನ್ಯದಲ್ಲಿ ಅವರ ಎರಡು ದಶಕಗಳ ಸೇವೆಯಲ್ಲಿ, ಅವರು ಜಮ್ಮು ಮತ್ತು ಕಾಶ್ಮೀರದಲ್ಲಿ ನಡೆದ ಬಹು-ಯಶಸ್ವಿ ಭಯೋತ್ಪಾದಕ ವಿರೋಧಿ ಕಾರ್ಯಾಚರಣೆಯ ಭಾಗವಾಗಿದ್ದರು.

ಶರ್ಮಾ ಅವರಿಗೆ ೨೬ ಜನವರಿ ೨೦೧೮ ರಂದು ಶೌರ್ಯಕ್ಕಾಗಿ ಸೇನಾ ಪದಕವನ್ನು ನೀಡಲಾಯಿತು.  ೨೦೧೯ ರಲ್ಲಿ, ಜಮ್ಮು ಮತ್ತು ಕಾಶ್ಮೀರ ಪೊಲೀಸರ ಮೇಲೆ ಗ್ರೆನೇಡ್‌ನೊಂದಿಗೆ ಧಾವಿಸುತ್ತಿದ್ದ ಒಬ್ಬ ಭಯೋತ್ಪಾದಕನನ್ನು ಅವರು ಹತ್ತಿರದಿಂದ ಗುಂಡು ಹಾರಿಸಿ ನಿಷ್ಕ್ರಿಯಗೊಳಿಸಿದರು. ಈ ಸಾಹಸಕ್ಕಾಗಿ, ೧೫ ಆಗಸ್ಟ್ ೨೦೧೯ ರಂದು, ೨೧ ನೇ ಬೆಟಾಲಿಯನ್, ರಾಷ್ಟ್ರೀಯ ರೈಫಲ್ಸ್ ನ ಕಮಾಂಡಿಂಗ್ ಆಫೀಸರ್ ಆಗಿ ಸೇವೆ ಸಲ್ಲಿಸುತ್ತಿದ್ದಾಗ, ಅವರಿಗೆ ಸೇನಾ ಪದಕಕ್ಕೆ ಬಾರ್ ನೀಡಲಾಯಿತು.

೨ ಮೇ ೨೦೨೦ ರಂದು, ಹಂದ್ವಾರ ಸಮೀಪದ ಚಂಗಿಮುಲ್ಲಾ ಹಳ್ಳಿಯ ಮನೆಯೊಳಗೆ ಭಯೋತ್ಪಾದಕರ ಇರುವಿಕೆಯನ್ನು ಸೂಚಿಸುವ ಗುಪ್ತಚರ ವರದಿಗಳು ಬಂದವು. ನಾಗರಿಕರನ್ನು ಒತ್ತೆಯಾಳುಗಳಾಗಿ ಇರಿಸಲಾಗಿತ್ತು. ಶರ್ಮಾ ಜಮ್ಮು ಮತ್ತು ಕಾಶ್ಮೀರ ಪೊಲೀಸರೊಂದಿಗೆ ಶೋಧ ಕಾರ್ಯಾಚರಣೆಯನ್ನು ಆರಂಭಿಸಿದರು. ನಾಗರಿಕರನ್ನು ರಕ್ಷಿಸಲಾಯಿತು ಮತ್ತು ತಂಡದ ಮೇಲೆ ಭಾರೀ ಗುಂಡಿನ ಧಾಳಿ ನಡೆಯಿತು. ತಂಡದೊಂದಿಗಿನ ಸಂವಹನ ಸಂಪರ್ಕ ಕಳೆದುಹೋಗಿತ್ತು. ೧೮ ಗಂಟೆಗಳ ಕಾರ್ಯಾಚರಣೆಯ ನಂತರ, ಇಬ್ಬರು ಭಯೋತ್ಪಾದಕರನ್ನು ಕೊಲ್ಲಲಾಯಿತು. ಶರ್ಮಾ ಅವರ ಸಹಿತ, ಇತರೆ ನಾಲ್ಕು ಭಾರತೀಯ ಭದ್ರತಾ ಪಡೆಯ ಸೈನಿಕರು ಗುಂಡಿನ ಚಕಮಕಿಯಲ್ಲಿ ಹತರಾದರು.  ಕಳೆದ ಐದು ವರ್ಷಗಳಲ್ಲಿ ಗುಂಡಿನ ಚಕಮಕಿಯಲ್ಲಿ ಪ್ರಾಣ ಕಳೆದುಕೊಂಡ ಮೊದಲ ಕಮಾಂಡಿಂಗ್ ಅಧಿಕಾರಿ ಶರ್ಮಾ ಅವರು.

ಗೌರವಗಳು ಮತ್ತು ಪರಂಪರೆ 
ಶರ್ಮಾ ಅವರನ್ನು ೫ ಮೇ ೨೦೨೦ ರಂದು ಜೈಪುರದಲ್ಲಿ ಸಂಪೂರ್ಣ ಮಿಲಿಟರಿ ಗೌರವಗಳೊಂದಿಗೆ ಅಂತ್ಯಕ್ರಿಯೆ ಮಾಡಲಾಯಿತು. ಮುಖ್ಯಮಂತ್ರಿ ಅಶೋಕ್ ಗೆಹ್ಲೋಟ್, ಉಪಮುಖ್ಯಮಂತ್ರಿ ಸಚಿನ್ ಪೈಲಟ್ ಹಾಗೂ ನೈಋತ್ಯ ಕಮಾಂಡ್‍ನ ಜನರಲ್ ಆಫೀಸರ್ ಕಮಾಂಡಿಂಗ್-ಇನ್-ಚೀಫ್ ಆಗಿದ್ದ ಲೆಫ್ಟಿನೆಂಟ್ ಜನರಲ್ ಅಲೋಕ್ ಸಿಂಗ್ ಕ್ಲೆರ್ ಅವರುಗಳು ಶರ್ಮರಿಗೆ ಗೌರವ ಸಲ್ಲಿಸಿದರು ಮತ್ತು ಅವರ ಕುಟುಂಬಕ್ಕೆ ಸಾಂತ್ವನ ಹೇಳಿದರು. ಸಂಸತ್ ಸದಸ್ಯ ರಾಜ್ಯವರ್ಧನ್ ಸಿಂಗ್ ರಾಥೋಡ್, ಪ್ರತಾಪಸಿಂಹ ಖಚರಿಯಾವಾಸ್, ರಾಜಸ್ಥಾನದ ಮಾಜಿ ಸೈನಿಕರ ಕಲ್ಯಾಣ ಸಚಿವರು, ಪೊಲೀಸ್ ಆಯುಕ್ತರು ಮತ್ತು ಜೈಪುರದ ಜಿಲ್ಲಾಧಿಕಾರಿಯವರೂ ಹಾಜರಿದ್ದರು.

೨೦೨೧ ರ ಗಣರಾಜ್ಯೋತ್ಸವ ಗೌರವಾನ್ವಿತರ ಪಟ್ಟಿಯಲ್ಲಿ, ಶರ್ಮಾ ಅವರನ್ನು ಮರಣೋತ್ತರವಾಗಿ ಎರಡನೇ ಬಾರ್ ಸೇನಾ ಪದಕ ನೀಡಿ ಅಲಂಕರಿಸಲಾಯಿತು.

ವೈಯಕ್ತಿಕ ಜೀವನ 
ಶರ್ಮಾ ಪಲ್ಲವಿ ಶರ್ಮಾಳನ್ನು ವಿವಾಹವಾಗಿದ್ದರು ಮತ್ತು ಶರ್ಮಾ ದಂಪತಿಗೆ ತಮನ್ನಾ ಎಂಬ ಮಗಳು ಇದ್ದಾಳೆ.

ಉಲ್ಲೇಖಗಳು
ಯೋಹಾನ್ ಟಾಲರ್

ಯೋಹಾನ್ ಟಾಲರ್ (1300-1361). ಜರ್ಮನಿಯ ಡೊಮಿನಿಕನ್ ಕ್ರೈಸ್ತ ಪಂಥದ ಭಿಕ್ಷು. ರೈನ್‍ಲ್ಯಾಂಡ್ ಅನುಭಾವಿಗಳಲ್ಲಿ ಒಬ್ಬ.

ಬದುಕು 
1300ರಲ್ಲಿ ಸ್ಟ್ರ್ಯಾಸ್‍ಬರ್ಗ್‍ನಲ್ಲಿ ಹುಟ್ಟಿದ. ಮೊದಲು ಅದೇ ಊರಿನ ಡೊಮಿನಿಕನ್ ಕಾನ್ವೆಂಟಿನಲ್ಲಿಯೂ ಅನಂತರ ಕೊಲೋನಿನ ಕ್ರೈಸ್ತಮಠದಲ್ಲಿಯೂ ವಿದ್ಯಾಭ್ಯಾಸವಾಯಿತು. ಬಳಿಕ ಹುಟ್ಟಿದೂರಿನಲ್ಲೇ ಕ್ರೈಸ್ತಬೋಧಕನಾದ. ಕಾರಣಾಂತರಗಳಿಂದ ಕೆಲವು ಕಾಲ ದೇಶಾಂತರ ವಾಸಮಾಡಿ ಬಾಸೆಲ್‍ನಲ್ಲಿ ಧರ್ಮಬೊಧಕನಾದ. 1352ರಲ್ಲಿ ಸ್ಟ್ರ್ಯಾಸ್‍ಬರ್ಗಿಗೆ ಹಿಂತಿರುಗಿದ. ತಾಮಸ್ ಅಕ್ವಿನಸ್‍ನ ತತ್ತ್ವಜ್ಞಾನವನ್ನನುಸರಿಸಿ ತನ್ನ ಬೋಧನೆಯನ್ನು ರೂಪಿಸಿಕೊಂಡಿದ್ದ ಈತನ ಮೇಲೆ ಮೀಸ್ಟರ್ ಎಕ್‍ಹಾರ್ಟನ ಸಾತ್ತ್ವಿಕ ಪ್ರಭಾವ ತುಂಬ ಇತ್ತು.

ಪ್ರವಚನ ಮತ್ತು ಮತಾಭಿಪ್ರಾಯ 
ಧರ್ಮದ ಜಿಜ್ಞಾಸೆಗಿಂತ ಅದರ ಆಚರಣೆಯಲ್ಲಿ ಈತನಿಗೆ ಹೆಚ್ಚು ಆಸಕ್ತಿ. ಆಚರಣೆಗೆ ತಾರದ ಧರ್ಮತತ್ತ್ವಗಳ ಬೋಧನೆಯಲ್ಲಿ ಏನೂ ಹುರುಳಿಲ್ಲವೆಂಬುದು ಈತನ ಅಭಿಮತ.

ರೈನ್‍ಲ್ಯಾಂಡಿನಲ್ಲಿ ಎಕ್‍ಹಾರ್ಟ್ ಮತ್ತು ಸೂಸೊ  ಅವರ ಸತ್ಪ್ರಭಾವಕ್ಕೊಳಗಾದ ಒಂದೇ ಮನಸ್ಸಿನ ಸಾತ್ತ್ವಿಕರನ್ನು ತನ್ನ ಧಾರ್ಮಿಕ ಪ್ರವಚನಗಳಲ್ಲಿ ದೇವರ ಮಿತ್ರರು ಎಂದು ಕರೆಯುತ್ತ ಟಾಲರ್ ಅನೇಕ ಒಳ್ಳೆಯ ಮಾತುಗಳನ್ನು ಹೇಳಿದ್ದಾನೆ. ಈತನ ಉಪನ್ಯಾಸಗಳೂ ಪ್ರವಚನಗಳೂ ತಮ್ಮ ಸೊಗಸಾದ ಭಾಷೆಯಿಂದಲೂ ಮೋಹಕವಾದ ಗದ್ಯಶೈಲಿಯಿಂದಲೂ ಪರಿಣಾಮಕಾರಿಯಾದ ಧಾರ್ಮಿಕ ಸಾಹಿತ್ಯವಾಗಿವೆ. ನಡುಗಾಲದ ಜರ್ಮನ್ ಭಾಷೆಯಲ್ಲಿ ರಚಿತವಾದ ಈ ಪ್ರವಚನಗಳು ಮಹಾಸುಧಾರಣೆಯ ಪ್ರವರ್ತಕನೂ ಪ್ರಾಟೆಸ್ಟಂಟ್ ಕ್ರೈಸ್ತಪಂಗಡದ ಮೂಲ ಆಚಾರ್ಯಪುರಷನೂ ಆದ ಮಾರ್ಟಿನ್ ಲ್ಯೂಥರನಿಗೆ ತುಂಬ ಪ್ರಿಯವಾಗಿದ್ದುವಂತೆ.
ಎಕ್‍ಹಾರ್ಟ್, ಸೂಸೊ  ಮತ್ತು ಟಾಲರ್ ರೈನ್‍ಲ್ಯಾಂಡಿನ ಶರಣತ್ರಯರೆಂದು ಹೆಸರಾಗಿದ್ದರು.

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಕ್ರೈಸ್ತ ಗುರುಗಳು
ಟಾಸ್ಮೇನಿಯ ತೋಳ

ಟಾಸ್ಮೇನಿಯ ತೋಳ - ಟಾಸ್ಮೇನಿಯದಲ್ಲಿ ಮಾತ್ರ ಕಾಣದೊರೆಯುವ ಒಂದು ವಿಚಿತ್ರ ರೀತಿಯ ಸಸ್ತನಿ. 1930ಕ್ಕೂ ಮುಂಚೆ ಆಸ್ಟ್ರೇಲಿಯದಲ್ಲೂ ಜೀವಿಸಿದ್ದಿತಂತೆ. ಈಗ ಅಲ್ಲಿ ಇದರ ಫಾಸಿಲುಗಳು ಮಾತ್ರ ಸಿಕ್ಕಿವೆ. ಬಹುಶಃ ಡಿಂಗೋ ನಾಯಿಗಳಿಂದಾಗಿ ಇದು ನಾಶವಾಗಿರಬೇಕು. ಮಾಸ್ರ್ಯೂಪಿಯೇಲಿಯ ಗಣದ ತೈಲ್ಯಾಸಿನಿಡೀ ಕುಟುಂಬಕ್ಕೆ ಸೇರಿದೆ. ಇದರ ವೈಜ್ಞಾನಿಕ ಹೆಸರು ತೈಲ್ಯಾಸಿನಸ್ ಸೈನೋಸಿಫ್ಯಾಲಸ್ (ತೋಳದ ತಲೆಯುಳ್ಳ ಮಾಸ್ರ್ಯೂಪಿಯಲ್ ನಾಯಿ ಎಂದು ಈ ಹೆಸರಿನ ಅರ್ಥ). ಈ ಗಣದ ಇತರ ಪ್ರಾಣಿಗಳಿಗೆ ಹೋಲಿಸಿದರೆ ಇದೇ ಅತ್ಯಂತ ದೊಡ್ಡದು. ಇದಕ್ಕೂ ನಾಯಿ ಮತ್ತು ತೋಳಗಳಿಗೂ ಯಾವುದೇ ರೀತಿಯ ಸಂಬಂಧವಿಲ್ಲ.

ಬಾಲವೂ ಇದರ ಉದ್ದ ಸೇರಿದಂತೆ 100-110 ಸೆ.ಮೀ. ನಾಯಿಯಂತೆ ಚೂಪಾದ ತಲೆಯುಳ್ಳ ಇದು ಬಾಯನ್ನು ನಾಯಿಗಿಂತ ಬಹಳ ಅಗಲವಾಗಿ ತೆರೆಯಬಲ್ಲುದು. ಇದರ ಮೈಬಣ್ಣ ಕೆಂಪು ಮಿಶ್ರಿತ ಕಂದು. ಬೆನ್ನಿನ ಮೇಲೆ ಕಪ್ಪು ಬಣ್ಣದ ಅಡ್ಡ ಪಟ್ಟೆಗಳಿವೆ. ಇದರಿಂದಾಗಿ ಇದನ್ನು ಟಾಸ್ಮೇನಿಯ ಹುಲಿ ಎಂಬ ಹೆಸರಿನಿಂದಲೂ ಕರೆಯುವುದುಂಟು. ಕಿವಿಗಳು ಗಿಡ್ಡವಾಗಿ, ಗುಂಡಾಗಿ, ನೆಟ್ಟಗಿವೆ. 50 ಸೆ.ಮೀ ಉದ್ದದ ಚೂಪಾದ ಬಾಲವಿದೆ. ಮೊದಲನೆಯ ಕಾಲ್ಬೆರಳು ಇಲ್ಲವೇ ಇಲ್ಲ. ಬಾಲ ಬುಡದಲ್ಲಿ ದಪ್ಪನಾಗಿದ್ದು ಕಾಂಗರೂವಿನ ಬಾಲದಂತೆ ಬಗ್ಗಿದೆ. ಚರ್ಮದ ಪದರದಿಂದ ರಚಿತವಾಗಿರುವ ಚಿಕ್ಕದಾದ, ಅರ್ಧಚಂದ್ರಾಕೃತಿಯ ಹೊಟ್ಟೆಚೀಲವೋಂದಿದೆ. ಚೀಲದ ಒಳಗೆ ನಾಲ್ಕು ಮೊಲೆತೊಟ್ಟುಗಳುಂಟು. ಈ ಚೀಲದ ಬಾಯಿ ಹಿಮ್ಮುಖವಾಗಿ ತೆರೆಯುತ್ತದೆ. ನಿಶಾಚರಿಯಾದ ಇದು ತನ್ನ ಎರೆಗಳ ಜಾಡನ್ನು ವಾಸನೆಯಿಂದ ಕಂಡುಹಿಡಿಯುತ್ತದೆ. ಕಾಂಗರೂ, ವಾಲಬೀ, ಸಣ್ಣ ಪುಟ್ಟ ಸಸ್ತನಿಗಳು, ಹಕ್ಕಿಗಳು ಇದರ ಆಹಾರ. ಎರೆಗಳನ್ನು ಒಂಟಿಯಾಗಿ ಇಲ್ಲವೆ 3-4 ಪ್ರಾಣಿಗಳ ಗುಂಪುಗಳಾಗಿ ಬೇಟೆಯಾಡುತ್ತದೆ. ನಾಯಿಯಷ್ಟು ಚುರುಕಾಗಿ, ವೇಗವಾಗಿ ಓಡಲಾರದು. ಇದು ಹಲವಾರು ರೀತಿಗಳಲ್ಲಿ ಕೂಗಬಲ್ಲುದು. ತನ್ನ ಜಾತಿಯ ಇತರ ಪ್ರಾಣಿಗಳೊಂದಿಗೆ ಸಂಪರ್ಕಿಸುವಾಗ ಕುಂಯ್‍ಗುಡುತ್ತದೆ. ರೇಗಿದಾಗ ಗುರುಗುಡುತ್ತದೆ. ಬೇಟೆಯಾಡುವಾಗ ಕೆಮ್ಮುವಂತೆ ಬೊಗಳುತ್ತದೆ.
ಟಾಸ್ಮೇನಿಯ ತೋಳ ಒಂದು 2-4 ಮರಿಗಳನ್ನು ಈಯುತ್ತದೆ. ಮರಿಗಳನ್ನು ತನ್ನ ಹೊಟ್ಟೆಚೀಲದಲ್ಲಿ ಹೊತ್ತು ತಿರುಗುತ್ತಿದ್ದು ಅವು ಶಕ್ತವಾಗುವವರೆಗೂ ಸಲಹುತ್ತದೆ.

ಪ್ರಾಣಿಗಳು
ಪ್ರಾಣಿಶಾಸ್ತ್ರ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ದಿ ಬಡಗಿಗಳು

ದಿ ಬಡಗಿಗಳು ಅಮೆರಿಕನ್ ಪಾಪ್ ಬ್ಯಾಂಡ್ 1968ರಲ್ಲಿ ಲಾಸ್ ಏಂಜಲೀಸ್‌ನಲ್ಲಿ ರಚಿಸಲ್ಪಟ್ಟಿತು. ಹಾಗಿದ್ದರೂ, ದಿ ಬಡಗಿಗಳು ತಂಡದ ವೃತ್ತಿಪರ ಚಟುವಟಿಕೆಯು 1983ರಲ್ಲಿ ಕೊನೆಗೊಂಡಿತು, ಆದರೆ ಅವರ ಜನಪ್ರಿಯತೆಯು ನಿರಂತರ ಮುಂದುವರಿಯಿತು. ಬ್ಯಾಂಡ್ ವಿಶ್ವಾದ್ಯಂತ 100 ಮಿಲಿಯನ್ ಗಿಂತಲೂ ಅಧಿಕ ಮೌಲ್ಯದ ಧ್ವನಿಸುರುಳಿಗಳನ್ನು ಮಾರಾಟ ಮಾಡಿವೆ.

ವಾದ್ಯಮೇಳದ ಸದಸ್ಯರು 
 ರಿಚರ್ಡ್ ಕಾರ್ಪೆಂಟರ್ — ಪ್ರಮುಖ ಗಾಯಕ, ಕೀಬೋರ್ಡ್ಸ್
 ಕರೆನ್ ಕಾರ್ಪೆಂಟರ್ — ಪ್ರಮುಖ ಗಾಯಕ, ಡ್ರಮ್ಸ್, ಪರ್ಕ್ಯೂಷನ್

ಧ್ವನಿಮುದ್ರಿಕೆ ಪಟ್ಟಿ 

 Ticket to Ride (1969)
 Close to You (1970)
 Carpenters (1971)
 A Song for You (1972)
 Now & Then (1973)
 Horizon (1975)
 A Kind of Hush (1976)
 Passage (1977)
 Christmas Portrait (1978)
 Made in America (1981)
 Voice of the Heart (1983)
 An Old-Fashioned Christmas (1984)
 Lovelines (1989)
 As Time Goes By (2004)

ಹೆಚ್ಚಿನ ಮಾಹಿತಿಗಾಗಿ

ಆಕರಗಳು

ಬಾಹ್ಯ ಕೊಂಡಿಗಳು 

 ಅಧಿಕೃತ ವೆಬ್‌ಸೈಟ್
1960ರ ದಶಕದ ಸಂಗೀತ ಸಮೂಹಗಳು
1970ರ ಸಂಗೀತ ತಂಡಗಳು
1980ರ ಸಂಗೀತ ತಂಡಗಳು
1983ರಲ್ಲಿ ಪುನರ್ಸ್ಥಾಪಿಸಲಾದ ಸಂಗೀತ ಸಮೂಹಗಳು
ಇಸವಿ 1968ರಲ್ಲಿ ರಚಿಸಲಾದ ಸಂಗೀತ ಸಮೂಹಗಳು
ಪಾಲಘಾಟ್

ಪಾಲಘಾಟ್ ಭಾರತದ ಕೇರಳ ರಾಜ್ಯದ ಒಂದು ಜಿಲ್ಲೆ, ತಾಲ್ಲೂಕು ಹಾಗೂ ಇವುಗಳ ಆಡಳಿತ ಕೇಂದ್ರ. ಪಾಲಕ್ಕಾಡು ಎಂಬುದು ಅಲ್ಲಿಯ ಹೆಸರು. ಪಾಲ್ (ಹಾಲು) ಮತ್ತು ಕಾಟ್ಟು (ಕಾಡು) ಎಂಬ ಮಲೆಯಾಳಿ ಶಬ್ದಗಳಿಂದ ಪಾಲಕ್ಕಾಡು ಎಂಬುದು ಬಂದಿದೆಯೆನ್ನಲಾಗಿದೆ. ಈ ಶಬ್ಧಗಳನ್ನು ಪಾಲವೃಕ್ಷಗಳ (ಪಾಲ್) ಕಾಡು ಎಂದೂ ಅರ್ಥೈಸಲಾಗಿದೆ. ಕೇರಳ ರಾಜ್ಯದ ಮಧ್ಯಭಾಗದ ಜಿಲ್ಲೆಯಿದು. ಉತ್ತರದಲ್ಲಿ ಮಲಪ್ಪುರಂ ಜಿಲ್ಲೆ, ದಕ್ಷಿಣದಲ್ಲಿ ತ್ರಿಚೂರು ಜಿಲ್ಲೆ, ಪಶ್ಚಿಮದಲ್ಲಿ ಅರಬ್ಬಿ ಸಮುದ್ರ, ಪೂರ್ವದಲ್ಲಿ ತಮಿಳುನಾಡು ಇವೆ. ಜಿಲ್ಲೆಯ ವಿಸ್ತೀರ್ಣ 4,480 ಚ.ಕಿ.ಮೀ. ಜನಸಂಖ್ಯೆ 26,17,072 (2001). ಜನಸಾಂದ್ರತೆ ಚ.ಕಿ.ಮೀ.ಗೆ 819. ಆಡಳಿತ ಕೇಂದ್ರ ಪಾಲಘಾಟ್ ಪಟ್ಟಣ.

ಭೂಗೋಳ, ಕೃಷಿ ಮತ್ತು ಉತ್ಪನ್ನಗಳು
ಪಶ್ಚಿಮ ಘಟ್ಟಗಳು ಜಿಲ್ಲೆಯ ಆಗ್ನೇಯ ಮೂಲೆಯತ್ತ ಸಾಗಿವೆ. ಪಾಲಘಾಟ್ ಪಟ್ಟಣದ ಪಶ್ಚಿಮಕ್ಕೆ 80 ಕಿ.ಮೀ. ದೂರದಲ್ಲಿ ಪೊನ್ನಾನಿ ರೇವು ಇದೆ. ಜಿಲ್ಲೆಯ ತಾಲ್ಲೂಕಗಳು ಒಟ್ಟಪ್ಪಲಂ, ಮನ್ನಾರ್‍ಘಾಟ್, ಪಾಲಘಾಟ್, ಚಿತ್ತೂರ್ ಮತ್ತು ಆಲತ್ತೂರ್. ಜಿಲ್ಲೆಯ ಮುಖ್ಯ ಉತ್ಪನ್ನಗಳು ತೆಂಗು, ಅಡಿಕೆ, ಕಾಫಿ, ಬಾಳೆ, ಕಬ್ಬು, ತಂಬಾಕು, ಭತ್ತ, ಮೆಣಸು. ಮಲಂಪುಳಿ ನದಿಗೆ ಅಡ್ಡಲಾಗಿ ಕಟ್ಟಿರುವ ಕಟ್ಟೆಯಿಂದ ನಿರ್ಮಿತವಾದ ಜಲಾಶಯದಿಂದ 38,527 ಹೆಕ್ಟೇರ್ ಭೂಮಿಗೆ ನೀರಾವರಿ ಸೌಲಭ್ಯ ಒದಗಿದೆ. ಪಾಲಘಾಟ್ ತಾಲ್ಲೂಕು ಪಾಲಘಾಟ್ ತೆರಪು ಅಥವಾ ಕಣಿವೆಯ ಭಾಗದಲ್ಲಿದೆ. ತಾಲ್ಲೂಕಿನಲ್ಲಿ ಹರಿಯುವ ನದಿಗಳು ನೆಲನದಿ, ಕನ್ನಡಿ ಮತ್ತು ಗಾಯತ್ರಿ. ಇಲ್ಲಿಯ ಸಾರಯುತ ಕರಿಯ ಭೂಮಿಯಲ್ಲಿ ಭತ್ತ, ಕಬ್ಬು, ಹೊಗೆಸೊಪ್ಪು, ಬಾಳೆ, ತೆಂಗು ಬೆಳೆಯುತ್ತಾರೆ. ಪಾಲಘಾಟ್ ಚಾಪೆಗಳು ಪ್ರಸಿದ್ಧವಾಗಿವೆ. ತಾಲ್ಲೂಕಿನ ಮುಖ್ಯ ಸ್ಥಳಗಳು ಆಲತೊರೆ, ಕರಿಮಲ, ಕೊಂಗಾಡು, ಮಾಂಕರ ಮತ್ತು ವೋಲವಕೋಡೆ. 

ಪಾಲಘಾಟ್ ಜಿಲ್ಲೆಯ ಮತ್ತು ತಾಲ್ಲೂಕಿನ ಕೇಂದ್ರ ಹಾಗೂ ಪಟ್ಟಣ. ಇದು ಪಶ್ಚಿಮ ಘಟ್ಟಗಳ ತೆರಪಿನ ಬಳಿ ಪೊನ್ನಾನಿ ನದಿಯ ದಂಡೆಯ ಮೇಲಿದೆ. ತಮಿಳುನಾಡು ಮತ್ತು ಕೇರಳ ರಾಜ್ಯಗಳ ನಡುವಣ ಬಹು ಮುಖ್ಯ ವ್ಯಾಪಾರ ಹಾಗೂ ವಾಣಿಜ್ಯ ಕೇಂದ್ರವಿದು. ಇಲ್ಲಿ ತಂಬಾಕು ಚೌಬೀನೆ ಹಾಗೂ ಆಹಾರ ಧಾನ್ಯಗಳು ವ್ಯಾಪಾರವಾಗುತ್ತವೆ. ಇಲ್ಲಿಯ ವಿಕ್ಟೋರಿಯ ಕಾಲೇಜು 1888 ರಲ್ಲಿ ಸ್ಥಾಪಿತವಾಯಿತು. ಇಲ್ಲೊಂದು ಎಂಜಿನಿಯರಿಂಗ್ ಕಾಲೇಜು ಇದೆ. ಉತ್ತರದಲ್ಲಿ ಪೊನ್ನಾನಿ ನದಿಯ ಆಚೆ ಒಲವಕೋಡ್ ರೈಲ್ವೇ ಜಂಕ್ಷನ್ ಇದೆ.

ಇತಿಹಾಸ

ಪಾಲಘಾಟಿನಲ್ಲಿ ಹಳೆಯ ಕೋಟೆಯೊಂದಿದೆ. 1764 ರಲ್ಲಿ ಪಾಲಘಾಟಿನ ದೊರೆ ತನ್ನ ವೈರಿಗಳ ವಿರುದ್ಧ ಹೈದರನ ಸಹಾಯ ಕೋರಿದಾಗ ಹೈದರ್ ಇಲ್ಲಿ ಕೋಟೆಯನ್ನು ಕಟ್ಟಿ ಸೈನ್ಯವನ್ನಿಟ್ಟ. ಕೊನೆಗೆ ಈ ಕೋಟೆ ಹೈದರನ ವಶವಾಯಿತು. ಹೈದರನನ್ನು ಬ್ರಿಟಿಷರು 1768 ರಲ್ಲಿ ಹಾಗೂ 1783 ರಲ್ಲಿ ಸೋಲಿಸಿ ಎರಡು ಬಾರಿ ಈ ಕೋಟೆಯನ್ನು ವಶಪಡಿಸಿಕೊಂಡು 1784 ರಲ್ಲಿ ಟಿಪ್ಪು ಸುಲ್ತಾನನಿಗೆ ಹಿಂದಿರುಗಿಸಿದರು. ಸೆಪ್ಟಂಬರ್ 21, 1790 ರಲ್ಲಿ ಬ್ರಿಟಿಷರು ಮತ್ತೆ ಕೋಟೆಯನ್ನು ಗೆದ್ದುಕೊಂಡರು. ಟಿಪ್ಪುವಿನೊಡನೆ ನಡೆಸಿದ ಕೊನೆಯ ಯುದ್ಧದಲ್ಲಿ (1799) ಪಾಲಘಾಟ್ ಕೋಟೆ ಬ್ರಿಟಿಷರ ಬಲವಾದ ಸೈನ್ಯದ ನೆಲೆಯಾಗಿತ್ತು.

ಪಾಲಘಾಟ್ ತೆರಪು
ಭಾರತದ ಈಶಾನ್ಯ ಭಾಗದಲ್ಲಿಯ ಪಶ್ಚಿಮ ಘಟ್ಟಗಳ ಸೀಳು ಅಥವಾ ತೆರಪು. ಈ ಸೀಳು ಉತ್ತರದ ನೀಲಗಿರಿಬೆಟ್ಟಗಳು ಹಾಗೂ ದಕ್ಷಿಣದ ಅನೈಮಲೈ ಬೆಟ್ಟಗಳ ನಡುವೆ ಇದೆ. ಇದಕ್ಕೆ ಪಾಲಘಾಟ್ ಚೇರಿ ಕಣಿವೆ ಎಂಬ ಹೆಸರೂ ಇದೆ. ಪಾಲಘಾಟ್ ತೆರಪಿನ ಉತ್ತರದಲ್ಲಿ ವಡಮಲೈ ಬೆಟ್ಟ, ದಕ್ಷಿಣದಲ್ಲಿ ತೆನ್‍ಮಲೈ ಬೆಟ್ಟಸಾಲುಗಳು ಇವೆ. ಪಾಲಘಾಟ್ ತೆರಪಿನ ಬಳಿಯ ಕಣಿವೆ ಸಮುದ್ರ ಮಟ್ಟದಿಂದ 152 ಮೀ.ಗಿಂತ ಹೆಚ್ಚು ಎತ್ತರವಾಗಿಲ್ಲ. 32 ಕಿ.ಮೀ. ಅಗಲವಿರುವ ಈ ತೆರಪು ಕೇರಳ ಮತ್ತು ತಮಿಳುನಾಡು ಗಡಿಯ ನಡುವಣ ಸೀಳುದಾರಿ. ಈ ತೆರಪಿನ ರೈಲುಮಾರ್ಗ ಹಾಗೂ ಹೆದ್ದಾರಿಗಳಿಂದ ಕೇರಳದ ಪಾಲಘಾಟ್ ಜಿಲ್ಲೆಗೂ ತಮಿಳುನಾಡಿನ ಕೊಯಮತ್ತೂರು ಮತ್ತು ಪೊಲ್ಲಚಿ ಪಟ್ಟಣಗಳಿಗೂ ಸಂಪರ್ಕ ಉಂಟಾಗಿದೆ. ದಕ್ಷಿಣ ಭಾರತದ ವಾಯುಗುಣದ ಮೇಲೂ ಪಾಲಘಾಟ್ ತೆರಪಿನ ಪ್ರಭಾವವಿದೆ. ಪಶ್ಚಿಮ ಘಟ್ಟಗಳ ಕಡೆ ಬೀಸುವ ನೈಋತ್ಯ ಮಾರುತಗಳು ಹಾಗೂ ಬಂಗಾಳ ಕೊಲ್ಲಿಯ ಚಂಡಮಾರುತಗಳು ದಕ್ಷಿಣ ಭಾರತದತ್ತ ಸಾಗುವುದು ಈ ತೆರಪಿನ ಮೂಲಕ.

ಹೊರಗಿನ ಕೊಂಡಿಗಳು
 
 http://www.palakkad.gov.in  – Official Website of Palakkad District Administration
 http://www.palakkadtourism.org – Palakkad District Tourism-Information

ಕೇರಳ
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ಜೇಲ

ಜೇಲ- ಸಿಸಿಲಿಯ ದಕ್ಷಿಣ ತೀರದಲ್ಲಿರುವ ಒಂದು ನಗರ. ಮೊದಲಿನ ಹೆಸರು ಟರನೋವ ಡೀ ಸಿಸಿಲೀಯ. ಜನಸಂಖ್ಯೆ 65,289 (1968). ಮರಳು ದಿಣ್ಣೆಯ ಮೇಲಿರುವ ಈ ನಗರದ ಉತ್ತರದಲ್ಲಿ ತುಂಬ ಫಲವತ್ತಾದ ಬಯಲು ಪ್ರದೇಶವಿದೆ. 1950ರಲ್ಲಿ ನಗರದ ಹೊರವಲಯದಲ್ಲಿ ಪೆಟ್ರೋಲಿಯಂ ನಿಕ್ಷೇಪ ಪತ್ತೆಯಾಯಿತು.

ಇತಿಹಾಸ 
ಜೇಲ ಪಟ್ಟಣವನ್ನು ಸ್ಥಾಪಿಸಿದವರು ಕ್ರೀಟನ್ ಮತ್ತು ರೋಡಿಯನ್ ವಸಾಹತುಗಾರರು (ಕ್ರಿ. ಪೂ. ಸು. 688). ಹಿಪೊಕ್ರಟೀಸನ ಕಾಲದಲ್ಲಿ ನಗರ ಉನ್ನತಿಯ ಶಿಖರ ಮುಟ್ಟಿತ್ತು. ಅನಂತರ ಕ್ಷೀಣದೆಸೆಗೆ ಬಂದ ಈ ನಗರ ಟೈಮೊಲೀಯಾನನ ಕಾಲದಲ್ಲಿ ಮತ್ತೆ ಅಭಿವೃದ್ಧಿ ಹೊಂದಿತು. ಇಲ್ಲಿಯ ಕೋಟೆಯನ್ನು ಬಲಪಡಿಸಲಾಯಿತು. ಅನೇಕ ಹೊಸ ಕಟ್ಟಡಗಳು ನಿರ್ಮಾಣವಾದ್ದು ಈ ಕಾಲದಲ್ಲೇ. ಮತ್ತೆ ಹಲವು ಬಾರಿ ದಾಳಿಗಳಿಗೆ ಗುರಿಯಾಗಿ ನಷ್ಟವಾದ ನಗರವನ್ನು ಎರಡನೆಯ ಫ್ರೆಡರಿಕ್ 1223ರಲ್ಲಿ ಪುನಃ ಸ್ಥಾಪಿಸಿದ. ಜೇಲ ಪ್ರಸಿದ್ಧ ಕವಿಯಾದ ಈಸ್ಕಿಲಸನ ಊರು. ಎರಡನೆಯ ಮಹಾಯುದ್ದದಲ್ಲಿ (1943) ಈ ನಗರ ವಿಪರೀತ ಬಾಂಬ್ ದಾಳಿಗೆ ತುತ್ತಾಯಿತು.
ಇಂದು ಈ ನಗರ ಪೆಟ್ರೊರಾಸಾಯನಿಕಗಳು ಮತ್ತು ಮೀನುಗಾರಿಕೆಗೆ ಪ್ರಸಿದ್ಧವಾಗಿದೆ.

ಐತಿಹಾಸಿಕ ಸ್ಮಾರಕಗಳು 
ಈ ನಗರ ಪ್ರಾಚೀನ ಐತಿಹಾಸಿಕ ಸ್ಮಾರಕಗಳಿಗಾಗಿ ಪ್ರಸಿದ್ಧವಾಗಿದೆ. ನಗರದ ಪೂರ್ವದಲ್ಲಿ ಡೋರಿಕ್ ಶೈಲಿಯ ದೇವಸ್ಥಾನದ (ಕ್ರಿ. ಪೂ. ಸು. 480-440) ಅವಶೇಷಗಳುಂಟು. ಇದರ ಸಮೀಪದಲ್ಲೇ ಇನ್ನೂ ಎರಡು ದೇವಾಲಯಗಳ ಅವಶೇಷಗಳು ಸಿಕ್ಕಿವೆ. ಕ್ರಿ. ಪೂ. ಸುಮಾರು 7ನೆಯ ಶತಮಾನದ ಇವು ಆಥೀನ ದೇವಾಲಯಗಳಾಗಿರಬಹುದು. ಇಲ್ಲಿಯ ದೇವಾಲಯದ ಕಂಬಸಾಲಿನ ಅಡಿಪಾಯದ (ಸ್ಟೈಲೊಬೇಟ್) ಅಳತೆ 115 ( 58. ಇದೇ ಪ್ರದೇಶದಲ್ಲೇ ಸುದ್ದೆಮಣ್ಣಿನ ಸುಂದರವಾದ ಅನೇಕ ಪದಾರ್ಥಗಳು ಸಿಕ್ಕಿವೆ. ಪುರಾತನ ಕಾಲದ ಶ್ಮಶಾನದ ನಿವೇಶನ ಇರುವುದು ನಗರದ ಪಶ್ಚಿಮದಲ್ಲಿ, ಪುರಾತನ ಗ್ರೀಕರ ಅನೇಕ ಗೋರಿಗಳು ಇಲ್ಲಿ ಪತ್ತೆಯಾಗಿವೆ.

ನಗರಗಳು
ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ
ವಿಜಯನಗರ ಜಿಲ್ಲೆ

ವಿಜಯನಗರ ಜಿಲ್ಲೆ ಭಾರತದ, ಕರ್ನಾಟಕ ರಾಜ್ಯದ ೩೧ನೇ ಜಿಲ್ಲೆ, ಇದು ಹೈದರಾಬಾದ್-ಕರ್ನಾಟಕ ಪ್ರದೇಶದಲ್ಲಿದೆ. ಈ ಪ್ರದೇಶವನ್ನು ಬಳ್ಳಾರಿ ಜಿಲ್ಲೆಯಿಂದ ಪ್ರತ್ಯೇಕಿಸಿ ಹೊಸ ಜಿಲ್ಲೆಯಾಗಿಸಲಾಯಿತು.   ೨ನೇ ಅಕ್ಟೋಬರ್ ೨೦೨೧ ರಂದು, ಮುಖ್ಯಮಂತ್ರಿ ಬಸವರಾಜ ಬೊಮ್ಮಾಯಿ ಅಧಿಕೃತವಾಗಿ ಹೊಸ ಜಿಲ್ಲೆಯನ್ನು ಘೋಷಿಸಿದರು 

ಐತಿಹಾಸಿಕವಾಗಿ ಇದು ವಿಜಯನಗರ ಸಾಮ್ರಾಜ್ಯದ ಹಿಂದಿನ ರಾಜಧಾನಿಯಾಗಿತ್ತು ಹಂಪಿ ಮತ್ತು ವಿರೂಪಾಕ್ಷ ದೇವಸ್ಥಾನದ ಎಲ್ಲಾ ಯುನೆಸ್ಕೋ ವಿಶ್ವ ಪರಂಪರೆಯ ತಾಣವಾಗಿದೆ .

ಇತಿಹಾಸ 
ಬ್ರಿಟಿಷರ ಆಳ್ವಿಕೆಯ ಸಮಯದಲ್ಲಿ ವಿಜಯನಗರವು, ಮದ್ರಾಸ್ ಪ್ರೆಸಿಡೆನ್ಸಿಯ ಭಾಗವಾಗಿತ್ತು. ಭಾರತದ ಸ್ವಾತಂತ್ರ್ಯದ ನಂತರ ರಾಜ್ಯಗಳ ರಚನೆಯ ಸಮಯದಲ್ಲಿ, ೧೯೫೩ರಲ್ಲಿ ಆಂಧ್ರಪ್ರದೇಶ ರಾಜ್ಯ ಅಸ್ತಿತ್ವಕ್ಕೆ ಬಂದಾಗ , ಈ ಪ್ರದೇಶವು ಮೈಸೂರು ರಾಜ್ಯದ ಬಳ್ಳಾರಿ ಜಿಲ್ಲೆಯ ಭಾಗವಾಗಿ ಸೇರ್ಪಡೆಗೊಂಡಿತು. ಪ್ರಸ್ತುತ ಈ ಜಿಲ್ಲೆಯು ಹೈದರಾಬಾದ್-ಕರ್ನಾಟಕ ಪ್ರದೇಶದ ಅಡಿಯಲ್ಲಿ ಬರುತ್ತದೆ, 

೨೦೨೦ರಲ್ಲಿ ಬಳ್ಳಾರಿ ಜಿಲ್ಲೆಯಿಂದ ಆರು ತಾಲ್ಲೂಕುಗಳನ್ನು ಬೇರ್ಪಡಿಸಿ, ವಿಜಯನಗರ ಜಿಲ್ಲೆ ಎಂಬ ಹೆಸರಿನಲ್ಲಿ ಒಂದುಗೂಡಿಸಲಾಯಿತು. ಕರ್ನಾಟಕದ ಮುಖ್ಯಮಂತ್ರಿಯಾಗಿದ್ದ  ಬಿ ಎಸ್ ಯಡಿಯೂರಪ್ಪ ನೇತೃತ್ವದ ಸರ್ಕಾರವು ೧೮ನೇ ನವೆಂಬರ್ ೨೦೨೦ರಂದು ಈ ಜಿಲ್ಲೆಯ ರಚನೆಗೆ ಅನುಮೋದನೆ ನೀಡಿ ಅಧಿಸೂಚನೆ ಹೊರಡಿಸಿತು.

ಸಂಸತ್ತು ಮತ್ತು ವಿಧಾನಸಭೆ ಸ್ಥಾನಗಳು
ವಿಜಯನಗರ ಜಿಲ್ಲೆಯು ಬಳ್ಳಾರಿ ಲೋಕಸಭಾ ಕ್ಷೇತ್ರದ ಭಾಗವಾಗಿದೆ, (ಎಸ್‍ಟಿ ವರ್ಗಕ್ಕೆ ಮೀಸಲಾಗಿದೆ) ಮತ್ತು ೫ ವಿಧಾನಸಭಾ ಸ್ಥಾನಗಳನ್ನು ಹೊಂದಿದೆ:

 88. ಹೂವಿನಹಡಗಲಿ (SC)

 89. ಹಗರಿಬೊಮ್ಮನಹಳ್ಳಿ (SC)

 90 ವಿಜಯನಗರ (ಸಾಮಾನ್ಯ)

 96. ಕುಡ್ಲಿಗಿ (ಎಸ್ಟಿ)

 104. ಹರಪನಹಳ್ಳಿ (ಸಾಮಾನ್ಯ)

ಹರಪನಹಳ್ಳಿಯ ವಿಧಾನಸಭಾ ಕ್ಷೇತ್ರವು ದಾವಣಗೆರೆಯ ಸಂಸದೀಯ ಕ್ಷೇತ್ರದ ಭಾಗವಾಗಿದೆ.

ಪ್ರವಾಸೋದ್ಯಮ 

 ಹಂಪಿ : ವಿಜಯನಗರದ ಅವಶೇಷಗಳಿಗೆ ಹೆಸರುವಾಸಿಯಾಗಿದೆ ವಿಶ್ವ ಪರಂಪರೆಯ ತಾಣವಾಗಿದ್ದು, ಪ್ರತಿ ವರ್ಷ ಪ್ರಪಂಚದಾದ್ಯಂತ ಲಕ್ಷಾಂತರ ಜನರನ್ನು ಆಕರ್ಷಿಸುತ್ತದೆ.
 ಮೈಲಾರ : ಮೈಲಾರಲಿಂಗೇಶ್ವರ ದೇವಸ್ಥಾನವು ಈಶ್ವರನಿಗೆ (ಮೈಲಾರ ರಾಜವಂಶ) ಮೀಸಲಾಗಿರುವ ಹಿಂದೂ ದೇವಾಲಯವಾಗಿದೆ.
ಅಂಕ ಸಮುದ್ರ ಪಕ್ಷಿಧಾಮ : ಇದು ಹಗರಿಬೊಮ್ಮನಹಳ್ಳಿ ತಾಲೂಕಿಗೆ ಸಂಬಂಧಿಸಿದ್ದು, ಉಪನಾಯಕನಹಳ್ಳಿಯಿಂದ 2 ಕೀ.ಮಿ ದೂರದ ಅಂಕಸಮುದ್ರ ಎಂಬ ಹಳ್ಳಿಗೆ ಸೇರಿದೆ. ವಿದೇಶಗಳಿಂದ ಪಕ್ಷಿಗಳು ಇಲ್ಲಿ ವಲಸೆ ಬರುತ್ತವೆ.

ಶಿಕ್ಷಣ 

 ಹಂಪಿಯಲ್ಲಿರುವ ಸಂಶೋಧನಾ-ಆಧಾರಿತ ಸಾರ್ವಜನಿಕ ವಿಶ್ವವಿದ್ಯಾಲಯವಾದ ಕನ್ನಡ ವಿಶ್ವವಿದ್ಯಾಲಯವು ಕನ್ನಡ ಭಾಷೆಯನ್ನು ಅಭಿವೃದ್ಧಿಪಡಿಸುವ ಮತ್ತು ಅದರ ಸಾಹಿತ್ಯ ಮತ್ತು ಸಂಪ್ರದಾಯಗಳನ್ನು ಉತ್ತೇಜಿಸುವ ಗುರಿಯೊಂದಿಗೆ ಸ್ಥಾಪಿತವಾಗಿದೆ.

ಉಲ್ಲೇಖಗಳು 

ಕರ್ನಾಟಕದ ಜಿಲ್ಲೆಗಳು
ಟಾಟಾ ಥಿಯೇಟರ್

ಟಾಟಾ ಥಿಯೇಟರ್ ಭಾರತದ ಮುಂಬಯಿ ನಗರದ ದಿ ನ್ಯಾಷನಲ್ ಸೆಂಟರ್ ಫಾರ್ ಪರ್ಫಾರ್ಮಿಂಗ್ ಆರ್ಟ್ಸ್ ಕಾಂಪ್ಲೆಕ್ಸ್ ನಲ್ಲಿ ಸಂಗೀತ, ನೃತ್ಯ ಮತ್ತು ನಾಟಕಕ್ಕಾಗಿ ೧೦೧೦ ಆಸನಗಳ ವಿಶಿಷ್ಟ ವೇದಿಕೆಯ ಸೌಲಭ್ಯವಾಗಿದೆ. ಇದು ಭಾರತದ ಮೊದಲ ರಂಗಮಂದಿರವಾಗಿದ್ದು, ಭಾರತೀಯ ಸಂಗೀತ, ನೃತ್ಯ ಮತ್ತು ಸಂಬಂಧಿತ ಕಲಾ ಪ್ರಕಾರಗಳಿಗೆ ವಿಶಿಷ್ಟವಾದ ಧ್ವನಿ ಮತ್ತು ದೃಶ್ಯ ಅವಶ್ಯಕತೆಗಳನ್ನು ಗಮನದಲ್ಲಿಟ್ಟುಕೊಂಡು ಇದನ್ನು ವಿನ್ಯಾಸಗೊಳಿಸಲಾಗಿದೆ ಹಾಗೂ ನಿರ್ಮಿಸಲಾಗಿದೆ. ಇದನ್ನು ಲಾರ್ಸನ್ ಮತ್ತು ಟುಬ್ರೊ ನಿಯಮಿತ ಕಂಪೆನಿಯವರು ನಿರ್ಮಿಸಿದ್ದಾರೆ.

ಭಾರತೀಯ ಶಾಸ್ತ್ರೀಯ ಸಂಗೀತ ಕಛೇರಿಗಳು ಮತ್ತು ಪ್ರದರ್ಶನಗಳಲ್ಲಿ ಸಾಂಪ್ರದಾಯಿಕ ಆಸನದ ಅವಶ್ಯಕತೆಗಳನ್ನು ಗಮನದಲ್ಲಿಟ್ಟುಕೊಂಡು, ಟಾಟಾ ಥಿಯೇಟರ್ ವೇದಿಕೆಯನ್ನು ಬಹುತೇಕ ಅರ್ಧ ವೃತ್ತಾಕಾರದಲ್ಲಿ ನಿರ್ಮಿಸಲಾಗಿದೆ. ಮೇಲ್ಭಾಗ ಮತ್ತು ಗೋಡೆಯ ಹೊದಿಕೆಯಲ್ಲಿರುವ ಪರ್ಯಾಯ ನಿಮ್ನ ಮತ್ತು ಪೀನ ತ್ರಿಕೋನ ರೂಪಗಳು ಸಂಪೂರ್ಣ ಸಭಾಂಗಣದಲ್ಲಿ ಧ್ವನಿ ಪ್ರಸಾರ ಉತ್ತಮವಾಗಿ ಆಗುವಂತೆ ಮಾಡುತ್ತದೆ. ಧ್ವನಿಪ್ರಸಾರಕ್ಕೆ ಉತ್ತಮವಾಗಿ ಅನುವು ಮಾಡಿಕೊಡುವ ಹೆಚ್ಚಿನ ಸಾಂದ್ರತೆಯ ಸಂಕುಚಿತ ಪ್ಲಾಸ್ಟರ್‌ನ ರೂಪಗಳನ್ನು ಕೈಯಿಂದ ತಯಾರಿಸಿ ಅವುಗಳನ್ನು ಅಳವಡಿಸಲಾಯಿತು. ವಾದ್ಯಗೋಷ್ಠಿಯಲ್ಲಿ ನುಡಿಸುವ ಪ್ರತಿಯೊಂದು ಸಂಗೀತ ಉಪಕರಣವನ್ನು ಪ್ರತ್ಯೇಕವಾಗಿ ಸಭಾಂಗಣದ ಪ್ರತಿಯೊಂದು ಮೂಲೆಯಲ್ಲೂ ಕೇಳುವಂತೆ ವಾಸ್ತುಶಿಲ್ಪಿಗಳು ಸಭಾಂಗಣವನ್ನು ವಿನ್ಯಾಸ ಮಾಡಿದ್ದಾರೆ.

ಹೊರಗಿನ ರಸ್ತೆ ಸಂಚಾರ ಹಾಗೂ ಇತರೆ ಸದ್ದುಗದ್ದಲಗಳು ಒಳಬರದಂತೆ ಟಾಟಾ ಥಿಯೇಟರ್ ಕಾಂಪ್ಲೆಕ್ಸ್‌ನ ಬಾಹ್ಯ ರಚನೆಯನ್ನು ವಿನ್ಯಾಸ ಮಾಡಲಾಗಿದೆ. ಇದಲ್ಲದೆ ಪ್ರತ್ಯೇಕವಾಗಿ ಕಗ್ಗಲ್ಲಿನಿಂದ ಅಡಿಪಾಯವನ್ನು ನಿರ್ಮಿಸಲಾಗಿದೆ.

ಯಹೂದಿ ಮೆನುಹಿನ್, ಉಸ್ತಾದ್ ವಿಲಾಯತ್ ಖಾನ್ ಮತ್ತು ಎಂಎಸ್ ಸುಬ್ಬಲಕ್ಷ್ಮಿ ಅವರು ಟಾಟಾ ಥಿಯೇಟರ್‌ನಲ್ಲಿ ಹಲವು ವರ್ಷಗಳ ಕಾಲ ಪ್ರದರ್ಶನ ನೀಡಿದ ಪ್ರಸಿದ್ಧ ಕಲಾವಿದರು. ಟಾಟಾ ಥಿಯೇಟರ್ ಅನ್ನು ಭಾರತಕ್ಕೆ ಭೇಟಿ ನೀಡುವ ವಿಶೇಷ ಅತಿಥಿಗಳು ಮತ್ತು ಗಣ್ಯರಿಗಾಗಿ ಪ್ರಸ್ತುತಪಡಿಸುವ ಸಾಂಸ್ಕೃತಿಕ ಕಾರ್ಯಕ್ರಮಗಳಿಗೆ ಬಳಸಿಕೊಳ್ಳಲಾಗುತ್ತಿದೆ. ಇದರ ವಿಶಾಲವಾದ ಪಡಸಾಲೆಗಳನ್ನು ವಿಶೇಷ ಪ್ರದರ್ಶನಗಳಿಗೆ ಸಹ ಬಳಸಲಾಗುತ್ತಿದೆ.

ಬಾಹ್ಯ ಕೊಂಡಿಗಳು 
 ಮುಂಬೈನ NCPA ಸಂಕೀರ್ಣದಲ್ಲಿರುವ ಟಾಟಾ ಥಿಯೇಟರ್

ಉಲ್ಲೇಖ

ರಂಗಭೂಮಿ